Na diaľničnom privádzači pri Hlohovci sa rozliala kyselina

1000 litrov kyseliny dusičnej neutralizovali hasiči.

HLOHOVEC, BRATISLAVA. Vyše tri hodiny hasiči zasahovali na diaľničnom privádzači na D1 z Hlohovca smerom na Trenčín. Z nákladného vozidla sa uvoľnil nedostatočne uchytený náklad - 1000-litrový barel s 50-percentnou kyselinou dusičnou. Kyselina sa rozliala na vozovku a časť pôdy. Hasiči sa snažili látku neutralizovať. "Pri udalosti zasahujú desiati hasiči z Hlohovca a Trnavy, na mieste sú aj pracovníci Slovenskej inšpekcie životného prostredia. Doposiaľ nedošlo k žiadnym zraneniam," informovala Zuzana Farkasová z Prezídia Hasičského a záchranného zboru.


Finále C1 žien a K1 mužov v Lee Valey bude bez Slovákov, nedostali sa ani do najlepšej pätnástky

LEE VALLEY. Ani jeden zo šiestich slovenských reprezentantov vo vodnom slalome nepostúpil v nedeľu do finále na podujatí 1. kola Svetového pohára v britskom olympijskom centre Lee Valley. Semifinále K1 mužov bolo konečnou stanicou pre troch slovenských kajakárov. Andrej Málek zašiel čisto, na víťazného domáceho pretekára Josepha Clarkea však stratil 6,57 sekundy a skončil na 20. mieste. Jakub Grigar obsadil 32. pozíciu (+12,11), Martin Halčin minul deviatu bránku, dostal 50-sekundovú penalizáciu a s výrazným mankom sa zaradil až na samý záver výsledkovej listiny. Finále K1 mužov je na programe o 13.40 SELČ. Postup do finále si nedokázala vybojovať ani jedna z trojice slovenských kanoistiek. Najbližšie k postupovej desiatke mala Monika Škáchová. V semifinále C1 žien predviedla čistú jazdu, v cieli ale zaostala za najlepšou Mallory Franklinovou až o 13,59 sekundy a skončila na 16. priečke. Hneď za ňou sa umiestnila Soňa Stanovská, aj s dvomi trestnými sekundami mala na britskú víťazku manko 16,47 s. Tretia Slovenka Emanuela Luknárová minula piatu bránku a po 50-sekundovej penalizácii klesla na poslednú 30. pozíciu. Finále C1 žien je na programe o 13.03 SELČ. Semifinále C1 ženy: Semifinále K1 muži:


Trumpova administratíva sťahuje alebo odkladá stovky regulácií

WASHINGTON. Administratíva prezidenta Donalda Trumpa za prvých päť mesiacov svojho pôsobenia stiahla alebo odložila zavedenie 860 nových regulácií. Informoval o tom vo štvrtok rozpočtový úrad Bieleho domu. Federálne agentúry stiahli 469 navrhnutých opatrení, ktoré vznikli na jeseň minulého roka, teda v čase, keď bol prezidentom Trumpov predchodca Barack Obama. Medzi nimi má byť 19 regulácií s ekonomickými dopadmi vo výške sto miliónov USD a viac. Zavedenie ďalších 391 opatrení federálna vláda odložila a v súčasnosti posudzuje ich možné dopady. „Týmto naozaj začína zásadná reforma regulačného prostredia,“ uviedla Neomi Rao, šéfka Úradu pre informácie a regulačné záležitosti v Bielom dome. Federálne agentúry by mali tento rok dokončiť prípravu 1 732 regulačných opatrení, čo znamená v porovnaní so stavom z jesene minulého roka pokles o zhruba 20 %.Trumpovo ťaženie proti reguláciám vyvoláva obavy medzi ochrancami životného prostredia, práv spotrebiteľov a odborárov. Pozastavenie účinnosti nových pravidiel o únikoch metánu už napadli súdnou cestou environmentalisti, podľa ktorých Trumpova administratíva týmto krokom porušila platný zákon o ochrane ovzdušia.Biely dom tvrdí, že Obamova administratíva za posledných päť mesiacov fiškálneho roka 2016 zaviedla regulácie, ktoré pre ekonomiku znamenajú záťaž vo výške 6,8 mld. USD ročne. Regulácie prijaté za prvých päť mesiacov Trumpovej administratívy by naopak hospodárstvu nemali prinášať dodatočné náklady.


Ako zistiť, kto má právo vidieť vašu Gmail schránku a vykázať neželaných

BRATISLAVA. Vývojári aplikácií tretích strán môžu čítať súkromné emaily používateľov služby Gmail. Prístupové nastavenia služby umožňujú vývojárom, ktorým ľudia dali súhlas, vidieť adresy príjemcov, celé správy a ďalšie súkromné informácie, informoval v pondelok web Wall Street Journal. Web upzorňuje, že môže ísť o stovky vývojárov, no spomína hlavne dvoch - Return Path a Edison Software. Obe spoločnosti sa bránia tým, že získali povolenie od používateľov, keď súhlasili s podmienkami používania. Podľa CNET a The Verge však nebolo z podmienok jasné, že k súkromným správam sa dostanú ľudia. Spoločnosť Return Path pred dvomi rokmi pri analýze schránok používateľov zbierala informácie pre reklamné spoločnosti, pričom zamestnanci prečítali osemtisíc emailov. Zamestnanci Edison Software zas pri vývoji múdrych odpovedí v aplikácii prečítali tisícky emailov. Wall Street Journal nezistil, že by spoločnosti informácie zneužili. Situácia ale vzbudzuje otázky, aký veľký dohľad majú spoločnosti na tretie strany, ktoré majú prístup k ich službám. Google v reakcii na správu na svojom blogu vysvetlil, že poriadne preverujú vývojárov a aplikácie, než im dajú prístup a integrujú ich so službou Gmail. Tieto aplikácie zahŕňajú napríklad emailových klientov, plánovače výletov či systémy na spravovanie zákazníkov, ktoré sa prepoja s účtom na Gmaili. Pred udelením prístupu k svojmu kontu inej aplikácii by si používatelia mali prečítať obrazovku s povoleniami, ktoré si aplikácia pýta, dôrazne na blogu odporúča Suzanne Freyová, šéfka oddelenia pre bezpečnosť, dôveru a súkromie v Googli. Nikto zo zamestnancov Google emaily používateľov nečíta. Výnimkou sú iba prípady, ak o to používateľ výslovne požiada a dá súhlas, alebo ide o bezpečnostné dôvody. Gmail má podľa webu New York Times viac ako 1,2 miliardy aktívnych používateľov. Priamu kontrolu zabezpečenia svojho účtu môžete vykonať prostredníctvom tohto odkazu. Ukazuje, ktoré zariadenia sa v poslednej dobe pripojili k vášmu účtu, dovolí vám nastaviť dvojstupňové overenie a zobrazuje aj udalosti, ktoré sa zabezpečenia týka. Presnejšie nastavenia si môžete pozrieť aj na stránke myaccount.google.com. V sekcii Prihlásenie a zabezpčenie vyhľadajte položku Aplikácie s prístupom do účtu. V novom okne kliknite v pravej časti na položku Spravovať aplikácie. V nasledujúcom okne sa vám ukáže zoznam aplikácií, ktoré majú prístup k vášmu účtu. Kliknutím na aplikáciu sa objavia detailnejšie informácie. Tlačidlo Odstrániť prístup aplikácii znemožní prístup k informáciám.


LOVÍME HOAXY'Keď Briti zavrú hranice, Slovensko čaká záplava Rómov,' je hoax

Nové pravidlá sa nebudú týkať slovenských občanov, ktorí vo Veľkej Británii už žijú.

Británia už čoskoro uzavrie hranice pre občanov Európskej únie a Česku a Slovensku hrozí vlna navrátilcov, ktorí rozložia sociálny systém a vyvolajú humanitárnu katastrofu. Podobný katastrofický scenár hlási konšpiračný web Aeronet.cz. Väčšina ľudí, ktorí sa vrátia, majú byť Rómovia, varuje autor. Web sa odvoláva na údajný plán premiérky Theresy Mayovej zavrieť hranice po tom, ako Británia v marci oficiálne využije článok 50 Lisabonskej zmluvy o odchode z Európskej únie. Opatrenia na hraniciach sa potom vraj budú ponášať na opatrenia, ktoré zaviedol americký prezident Donald Trump voči moslimským krajinám. Aká je teda skutočnosť? Autor pospájal niekoľko správ, ktoré sú založené dobre informovaných zdrojoch, na skutočných vyjadreniach a pospájal ich do mixu, ktorý nie je pravdou. Britské médiá skutočne priniesli správu, že Briti môžu už v marci obmedziť slobodu pohybu v Európskej únii. Opatrenia by sa však nemali týkať ľudí, ktorí už na britskom území žijú a nepôjde ani o zatvorenie hraníc. Sloboda pohybu má totiž v Európskej únii viacero podôb. V prvom rade ide o možnosť slobodne cestovať, čo britská vláda nechce žiadnym spôsobom obmedzovať. Na rozdiel od Donalda Trumpa, ktorý sa snažil, aby sa do Spojených štátov nedostali žiadni občania vybraných, prevažne moslimských krajín. Dajte nám o ňom vedieť na hoax@sme.sk. Ak Británia skutočne časť slobody pohybu obmedzí, tak to budú pravidlá o tom, že každý občan členského štátu Európskej únie má rovnaké práva na pobyt či prácu. V súčasnosti môže slovenský občan ostať žiť v Británii za rovnakých podmienok ako Brit. Nemôže byť diskriminovaný ani pri hľadaní práce. Ak však niekto nepochádza z Európskej únie, musí žiadať o povolenie na pobyt či o pracovné povolenie. Práve toto by sa mohlo týkať aj občanov Slovenska, ak Briti „zatvoria hranice“. Briti však podľa medializovaných informácií nechcú vracať domov občanov členských štátov Únie, ktorí už v krajine sú. To netvrdí dokonca ani web Breitbart, na ktorý sa Aeronet.cz odvoláva. Žiadny údajný masívny návrat slovenských Rómov, ktorí v Británii mali zneužívať sociálne dávky, nehrozí. Zmeniť sa môžu len podmienky, za akých budú dávky poberať. V súčasnosti totiž rovnosť platí aj pri dávkach. Ak má britský občan nárok na prídavky na dieťa v nejakej výške, rovnaký nárok má aj slovenský občan žijúci v Británii. Bez ohľadu na to, kde konkrétne dieťa žije. Ak napríklad žije na Slovensku, čo sa často stáva, jeho rodičia dostávajú na neho rovnaké dávky, ako keby žilo v Británii. Toto chceli Briti zmeniť už pred rokom, ešte pred referendom o vystúpení. Úniu žiadali, aby mohli vyplácať dávky podľa nákladov na život v krajinách, kde dieťa skutočne žije. Pracujúci rodič s dieťaťom na Slovensku by tak v Británii dostával dávku porovnateľnú s tou, akú by dostával na Slovensku.


Pri nálete v Jemene zomrelo sedem ľudí vrátane detí

Osem ľudí utrpelo zranenia a dve dospelé osoby sú nezvestné.

BRATISLAVA. Nálet na severozápade Jemenu, ktorý udrel blízko nemocnice, neprežilo sedem ľudí. Štyri z nich boli deti, informuje spravodajský portál BBC s odvolaním sa na mimovládnu organizácia Save the Children. Raketa zasiahla čerpaciu stanicu blízko vchodu do nemocnice v obci Kitaf, zhruba 100 kilometrov od mesta Sáda. Osem ľudí tiež utrpelo zranenia a dve dospelé osoby sú nezvestné. Nemocnica, ktorú Save the Children pomáha financovať, bola otvorená pol hodinu a mnohí pacienti a zamestnanci v čase náletu do nej práve prichádzali. Medzi mŕtvymi je napríklad zdravotnícky pracovník, ktorý zomrel spolu so svojimi dvoma deťmi, uviedla organizácia. Nálet pravdepodobne vykonala koalícia vedená Saudskou Arábiou, ktorá v Jemene bojuje proti tamojším povstalcom húsíom. Koalícia má takmer úplnú kontrolu nad jemenským vzdušným priestorom. Save the Children odsúdila obe strany bojujúce vo vojne za ich konanie, ktoré má značné dôsledky aj na nemocnice. Organizácia uviedla, že vlani zahraničné bomby zabili alebo zranili 37 detí mesačne. Zároveň vyzvala na urgentné vyšetrovanie spomínaného náletu. "Nevinné deti a zdravotnícki pracovníci prišli o životy v zdanlivo bezhlavom útoku na nemocnicu v husto obývanej civilnej oblasti. Útoky ako tento sú porušením medzinárodného práva. Z času na čas však vidíme, že všetky bojujúce strany v Jemene úplne ignorujú základné pravidlá vojny," vyjadril sa výkonný riaditeľ Save the Children Kevin Watkins.


Lyon vstúpil do novej sezóny výhrou nad AS Monako, Fabregas dostal červenú kartu

Góly: 5. Dembele, 36. Depay, 80. Tousart ČK: 30. Fabregas (AS) PARÍŽ. Futbalisti Olympique Lyon vstúpili úspešne do novej sezóny francúzskej Lique 1, keď v piatkovom zápase 1. kola triumfovali na pôde AS Monako 3:0. Hostia sa ujali vedenia v 5. minúte po zásahu Moussu Dembeleho, po polhodine hry im uľahčil situáciu domáci Cesc Fabregas, ktorý dostal červenú kartu po šľapáku na Lea Duboisa. Rozhodca Ruddy Buquet mu najprv ukázal žltú kartu, no po zhliadnutí videa svoj verdikt zmenil a vytiahol červenú. O šesť minúte neskôr pridal Memphis Depay druhý gól a na 3:0 upravil v 80. minúte Lucas Tousart.


Základné pravidlá pre krásne ruky a zdravé nechty

Vidia ich všetci a dokážu o vás prezradiť veľa, preto rukám doprajte dostatok starostlivosti.

Pokožka rúk je jemnejšia a tenšia, preto môže starnúť rýchlejšie ako na iných miestach. „Starostlivosť o ruky nie je limitovaná vekom. Aj malým deťom by sme mali ruky krémovať a pravidelne základne ošetrovať. Kvalitný krém a výživný nechtový olej môžu byť skvelým darčekom pre dorastajúcu tínedžerku. Profesionálne ošetrenie rúk odporúčam najskôr okolo 16 roku veku,“ hovorí kozmetička Barbora Gráčová zo salóna Bashi Studio.


Javier Hernandez sa sťahuje. Získala ho Sevilla

SEVILLA. Mexický futbalista Javier "Chicharito" Hernandez prestúpil z West Hamu United do FC Sevilla. Španielsky klub to oznámil v pondelok. Tridsaťjedenročný útočník podpísal zmluvu na tri roky. Výšku odstupného nezverejnili. "Chceme poďakovať Chicharitovi za všetko, čo pre nás spravil a prajeme mu veľa šťastia do budúcnosti," citovala agentúra AFP stanovisko West Hamu.. Hernandez má skúsenosti so španielskou ligou, keď strávil sezónu 2014/2015 na hosťovaní v Reale Madrid. V novom tíme nahradí Wissama Ben Yeddera, ktorý zamieril do AS Monaco a Pabla Sarabiu, ten v lete odišiel do Paríža St. Germain.


Slovensko sa vlani zapojilo do 17 misií medzinárodného krízového manažmentu

V tomto roku vyšleme do Pobaltia 152 vojakov ako spoločný príspevok V4.

BRATISLAVA. Slovensko sa v roku 2016 zapojilo do 17 misií medzinárodného krízového manažmentu  a to v rámci aktivít Európskej únie (6), OBSE (6), NATO (2) a OSN (3). Zástupcovia Slovenska pôsobili v operáciách a misiách v Afganistane, na Cypre, v Bosne a Hercegovine, Kosove, Macedónsku, na Mali, Haiti, Golanských výšinách, Ukrajine, v Turkmenistane, Moldavsku a Gruzínsku. Uvádza sa to v správe o pôsobení SR v aktivitách medzinárodného krízového manažmentu v roku 2016 z dielne ministerstva zahraničných vecí.Pokiaľ ide o misie OSN, najviac príslušníkov Slovensko vyslalo do mierovej misii UNFICYP na Cypre. K 1. januáru 2016 pôsobilo v operácii UNFICYP na Cypre 159 príslušníkov OS SR, v septembri na žiadosť OSN navýšila SR počet príslušníkov na 169. Vlani vykonali dve rotácie, počas ktorých sa vystriedalo 326 vojakov, z toho 13 žien. Od začiatku pôsobilo v rámci misie 2 941 príslušníkov OS SR, z toho 122 žien. Misia UNFICYP je jedna z najdlhšie aktívnych mierových misií na svete. Jej úlohou je prevencia konfliktu medzi komunitou cyperských Grékov a cyperských Turkov na ostrove.Pokiaľ ide o misie OSN v tomto roku, Slovensko chce pokračovať vo vysielaní príslušníkov do misií na Haiti a na Cypre. Slovensko takisto chce, aby na Haiti ostalo pôsobiť šesť policajtov a na Cypre sa ich počet zvýšil na šesť.V rámci operácie NATO Resolute Support v Afganistane pôsobilo koncom minulého roka 42 vojakov. OZ SR majú v tejto operácii mandát na vyslanie 66 vojakov. V priebehu roka 2016 nasadili do operácie Letecký poradný tím, nasaditeľný komunikačný modul, vojenských poradcov a zdravotnícky personál, konkrétne poľný chirurgický tím. Od začiatku operácie v roku 2015 pôsobilo v Afganistane 202 príslušníkov OS SR, z toho 11 žien.V operácii EÚ EUFOR ALTHEA v Bosne a Hercegovine pôsobilo ku koncu minulého roka 41 príslušníkov ozbrojených síl. Vďaka rotáciám sa v operácii vystriedalo 76 vojakov, z toho tri ženy. Od začiatku operácie pôsobilo celkovo 755 príslušníkov OS SR, z toho 23 žien. Vojenská operácia EUFOR ALTHEA, zriadená v decembri 2004, je súčasťou komplexného prístupu EÚ k bezpečnostnej, politickej a sociálno-ekonomickej stabilizácii Bosny a Hercegoviny.V tomto roku budú príslušníci ozbrojených zložiek SR naďalej pôsobiť v rámci misií EUBAM Moldavsko-Ukrajina, EUMM Gruzínsko a EULEX Kosovo. Pre redukciu v misii v Kosove sa bude Prezídium PZ spolu s MZVaEZ snažiť zapojiť do civilnej misie EÚ na Ukrajine (EUAM Ukrajina) a navýšiť počet policajtov v misii EUMM Gruzínsko.V misiách OBSE malo v roku 2016 Slovensko zastúpenie v špeciálnej monitorovacej misii (SMM) na Ukrajine (10 príslušníkov) na hraničnom prechode Gukovo-Doneck (1), Kosove (1), Macedónsku (1), v Turkménsku (1) a Bosne a Hercegovine (1). Takmer polovica občanov SR, ktorí pôsobia v misiách OBSE, sú policajti a ďalšia polovica sú zástupcovia iných rezortov, respektíve zástupcovia civilnej sféry. „Vzhľadom na nedávne negatívne skúsenosti s aktivitami jedného slovenského príslušníka v pozorovateľskej misii na východnej Ukrajine bude treba v nasledujúcom období venovať väčšiu pozornosť komplexnému preverovaniu osôb, ktoré budú vysielané do misií. Nomináciám kandidátov by mala predchádzať informácia zodpovedných spravodajských a policajných inštitúcií sprístupnených ministerstvu zahraničných vecí a európskych záležitostí,“ píše sa v správe.Dokument tiež pripomína, že bojová skupina EÚ zostavená krajinami Viségradskej štvorky (V4) v júni 2016 zavŕšila svoju polročnú pohotovosť. Príslušníci OS SR boli spoločne s českými, maďarskými a poľskými vojakmi v období od 1. januára do 30. júna 2016 pripravení reagovať na prípadné krízové situácie. V tomto roku zase vyšleme do Pobaltia 152 vojakov ako spoločný príspevok V4 v oblasti ochrany a obrany východného krídla NATO.V materiáli sa takisto upozorňuje na to, že bezpečnostné prostredie v roku 2016 bolo charakterizované vysokou mierou nepredvídateľnosti a komplexnosti. „Oblúk nestability, ktorý lemoval EÚ pozdĺž juhovýchodnej hranice, obsiahol viacero bezpečnostných rizík a hrozieb, vrátane nekontrolovaných migračných tokov, energetickej bezpečnosti, teroristických útokov, ako aj konvenčných hrozieb, a to najmä v dôsledku zvýšenej aktivity leteckých operácií tretích krajín v blízkosti vzdušného priestoru EÚ a NATO,“ uvádza sa v materiáli. Okrem toho pokračoval trend pretrvávajúceho násilia a destabilizácie na juhovýchodnej Ukrajine, ozbrojených aktivít teroristických skupín v oblasti Blízkeho východu, najmä v oblasti Sýrie a Iraku, ako aj pokračujúce násilie a neschopnosť štátov zaručiť bezpečnosť a viesť politický dialóg v severnej a Subsaharskej Afrike.


Podiel investícií na HDP v EÚ vlani dosiahol 20,1 percenta

LUXEMBURG. Celkové investície, verejné aj súkromné, členských štátov Európskej únie (EÚ) vlani dosiahli 3,1 bilióna eur, uviedol európsky štatistický úrad Eurostat. Na stavebníctvo pripadala približne polovica z týchto investícií, na stroje, vybavenia a zbrojné systémy 31 percent a 19 percent na produkty duševného vlastníctva. Kategória produktov duševného vlastníctva zaznamenala najprudší nárast investícií v pomere k celkovým kapitálovým investíciám. Celkové investície v roku 2017 dosiahli 20,1 percenta hrubého domáceho produktu (HDP) EÚ. Pred desiatimi rokmi, teda tesne pred začiatkom finančnej a hospodárskej krízy, to bolo 22,4 percenta HDP. Ešte výraznejší pád investícií v pomere k výkonu ekonomiky zaznamenala eurozóna, kde sa znížili z 23,2 percenta HDP v roku 2007 na 20,5 percenta HDP v roku 2017. Spomedzi členských štátov Únie zaznamenalo vlani najvyšší podiel investícií na HDP Česko (25,2 percenta), nasledované Švédskom (24,9 percenta), Estónskom (23,7 percenta), Rakúskom (23,5 percenta), Írskom (23,4 percenta), Belgickom (23,3 percenta), Rumunskom a Fínskom (po 22,6 percenta) a Francúzskom (22,4 percenta). Na Slovensku vlani tento podiel dosiahol 21,2 percenta HDP oproti 26,8 percenta HDP v roku 2007. Naopak, najnižší podiel investícií malo v roku 2017 Grécko (12,6 percenta), nasledované Portugalskom (16,2 percenta), Veľkou Britániou (16,9 percenta), Luxemburskom (17 percent), Talianskom (17,5 percenta) a Poľskom (17,7 percenta).


Dva americké reťazce vyradili z prodaja kolekciu Trump Home

NEW YORK. Veľké americké obchodné reťazce Sears a Kmart vyradili zo svojej on-line ponuky viac ako 30 produktov z kolekcie Trump Home. Oznámil to v sobotu hovorca spoločnosti Sears Holding, ktorá značky Sears a Kmart vlastní. Súčasťou kolekcie je nábytok, osvetlenie, zrkadlá a posteľná bielizeň. Vyradenie tovaru so značkou Trump Home je podľa vedenia spoločnosti prejavom snahy optimalizovať ponuku a sústrediť sa na najviac žiadaný tovar. Časť z produktov stiahnutých z predaja je výrobkom firiem, ktoré zásobujú hotely vo vlastníctve terajšieho prezidenta Donalda Trumpa. Rozhodnutie firmy Sears nasleduje krátko po oznámení reťazca Nordstrom, ktorý kvôli problémom s odbytom vyradil z ponuky módny tovar Trumpovej dcéry Ivanky. Hovorca Bieleho domu Sean Spicer tento týždeň označil krok spoločnosti Nordstrom za "priamy útok" na politiku prezidenta. Podľa denníka The Wall Street Journal vlani predaj módneho tovaru Ivanky Trumpovej klesol v obchodnej sieti Nordstrom takmer o tretinu. Najväčšie zníženie odbytu zaznamenala firma v týždňoch tesne pred zvolením Donalda Trumpa za prezidenta začiatkom novembra. V druhom, treťom a štvrtom októbrovom týždni sa predalo až o 70 percent tovaru Ivanky Trumpovej menej, ako v rovnakom období roku 2015, napísal americký denník.


Turecký súd rozhodol, aktivisti ostanú vo väzbe

Právni zástupcovia aktivistov kritizovali podmienky väzby svojich klientov.

ISTANBUL. Skupina ôsmich ľudskoprávnych aktivistov vrátane dvoch cudzincov, ktorých v Turecku zadržali začiatkom júla pre podozrenie z teroristických aktivít, musí aj napriek diplomatickým snahám naďalej ostať vo väzbe. Rozhodol o tom istanbulský súd, ktorý sa vyslovil proti prepusteniu Nemca Petera Steudtnera a Švéda Aliho Gharaviho, ako aj ďalších šiestich tureckých aktivistov. S odvolaním sa na vyjadrenie ich obhajcov o tom informovala agentúra DPA. Právni zástupcovia aktivistov v piatok zároveň kritizovali podmienky väzby svojich klientov. Steudtnera aj Gharaviho premiestnili v utorok z istanbulskej väznice do väzenského zariadenia v meste Silivri, kde oboch držia v samoväzbe. Obhajcovia aktivistov tiež uviedli, že turecké úrady si vo štvrtok nahrali konverzáciu, ktorá prebehla medzi Steudtnerom a jeho právnikom. Na tomto stretnutí bol zároveň prítomný jeden z dozorcov. Takéto diskusie by však v súlade s tureckou ústavou aj ľudskoprávnymi normami mali mať výlučne súkromný charakter, upozornili obhajcovia. Uviedli tiež, že Steudtner ani Gharavi nemajú po premiestnení do zariadenia v Silivri už prístup ku knihám v angličtine, ktorý v istanbulskej väznici mali. Obhajcovia sa tiež domnievajú, že súd spravil chybu v tom, že pre skupinu aktivistov prijal kolektívne rozhodnutie - všetkých ponechať vo väzbe. Podľa obhajcov mal ich prípady posudzoval individuálne. Celkovo desať účastníkov konferencie o digitálnej bezpečnosti v Istanbule zadržali turecké úrady 5. júla. Po dočasnom prepustení na slobodu sa napokon osem z nich vrátane spomínaných dvoch cudzincov a šéfky tureckej pobočky Amnesty International (AI) Idil Eserovej ocitlo vo vyšetrovacej väzbe. Nespokojnosť so zadržaním aktivistov vyjadrilo Nemecko aj Švédsko. Nemecká vláda zároveň v súvislosti s touto kauzou varovala vo svojich občanov pred cestovaním do Turecka, pretože im tam hrozí zatknutie.


Sukeľ sa v Sparte teší z gólov a silnej konkurencie

Slovenský útočník dostáva priestor aj v presilovkách po boku skúsených českých hráčov.

BRATISLAVA. Slovenský hokejový útočník Matúš Sukeľ si otvoril strelecký účet v službách pražskej Sparty. Predsezónna akvizícia štvornásobného českého šampióna skórovala hneď dvakrát proti fínskemu klubu KooKoo, čím výraznou mierou prispela k víťazstvu 5:1. V kádri zdolaného mužstva nechýbal útočník Samuel Buček. Hráč, ktorý v ostatnej sezóne zažiaril v drese HK Nitra a zaujal vedenie klubu zo severu Európy, sa však v zápase bodovo nepresadil. Sukeľ v konfrontácii s účastníkom najvyššej fínskej súťaže skóroval dvakrát v rozpätí necelých piatich minút. V 13. min zvyšoval už na 3:0, čo bol veľmi dobrý predpoklad k víťazstvu. Dvadsaťtriročný center sa vyjadril, že je rád, že na pvé góly nemusel dlho čakať. "Nie je príjemné, keď útočník dlho čaká na gól, obzvlášť v novom klube. Spadne to z vás a sebavedomie vyletí hore. Už v minulých zápasoch sme dávali veľa gólov, ale mňa to nejako obchádzalo. Je to iba príprava, ale každý gól poteší," cituje Sukeľa český portál isport.cz. Rodák z Liptovského Mikuláša strávil ostatnú sezónu v bratislavskom Slovane, kde v 60 zápasoch nazbieral 18 bodov (10+8). Vedenie Sparty zaujal ešte pred svetovým šampionátom, na ktorom bol s piatimi gólmi najlepším strelcom Slovenska. Sukeľ v príprave dostáva priestor aj v presilovkách a spolupráca s Michalom Řepíkom či Marekom Kvapilom sa zatiaľ osvedčila. "Tréner to poskladal takto a verím, že nám to bude fungovať aj počas sezóny. Presilovky často rozhodujú zápasy, potrebujeme v nich byť úspešní," pokračoval Sukeľ. Po doterajších troch prípravných zápasoch má Sparta fantastické skóre 18:2. Množstvo nastrieľaných gólov naznačuje kvalitné zloženie útočných formácii, náročnú hráčsku konkurenciu, no slovenský reprezentant strach o svoje miesto v zostave zatiaľ nemá. "Káder je poriadne nabitý. Na výsledkoch je vidno, že góly dávajú všetky formácie. Konkurencia je však na mieste a každého hráča posúva dopredu," vyjadril sa Sukeľ v rozhovore pre vyššie spomenuté české médium.


Desiatky ľudí na Novom Zélande využili program výkupu zakázaných zbraní

Polícia v rámci prvého výkupu zbraní zaplatila 169 vlastníkom viac ako 430-tisíc novozélandských dolárov.

WELLINGTON. Desiatky majiteľov zbraní z novozélandského mesta Christchurch v sobotu odovzdali svoje zbrane výmenou za peniaze. Spravili tak v rámci prvého z vyše 250 plánovaných výkupov zbraní, ktoré sú naplánované na Novom Zélande po tom, ako vláda zakázala viacero typov poloautomatických zbraní. Polícia podľa vlastných údajov v rámci akcie zaplatila 169 vlastníkom zbraní viac ako 430-tisíc novozélandských dolárov (v prepočte zhruba 382-tisíc eur). Peniaze im posielali priamo na bankové účty. Novozélandskí zákonodarcovia v apríli schválili zákon, ktorým zakázali takzvané "zbrane vojenského typu". Spravili tak v reakcii na tragickú streľbu, pri ktorej biely austrálsky rasista v marci vo dvoch mešitách v Christchurchi zavraždil 51 ľudí. Vláda na účel výkupu zakázaných zbraní vyčlenila viac ako 200 miliónov novozélandských dolárov (178 miliónov eur). Mnohí majitelia sú však nespokojní s kompenzáciou, ktorá by mala v závislosti od stavu zbrane, dosiahnuť 25% až 95% jej ceny pred zdanením. Na základe amnestie majú pritom čas na ich odovzdanie do decembra. Polícia predpokladá, že v krajine je minimálne 14-tisíc zbraní, ktoré nový zákon zakázal. Celkovo by malo byť na Novom Zélande milión až 1,5 milióna zbraní a 250-tisíc majiteľov zbraní.


Polícia naďalej vyšetruje prevody bytov, na ktoré upozornil Rajtár

BRATISLAVA. Polícia stále vyšetruje prevody bytov v dome na ulici Na zlatej nohe v Bratislave. Ide o prípad, kde trestné oznámenie podal poslanec Jozef Rajtár (SaS). Podľa medializovaných informácií mal v bytovke bývať aj prokurátor, ktorý dozoroval prípad Rajtárovho asistenta Filipa Rybaniča, ktorý sa mal pozrieť na bankové účty ministra vnútra Roberta Kaliňáka (Smer) a exministra za Smer Jána Počiatka. O vyšetrovaní prípadu informovala bratislavská krajská policajná hovorkyňa Tatiana Kurucová. "Vo veci uvedeného trestného oznámenia polícia naďalej koná," uviedla Kurucová. Bližšie informácie o vyšetrovaní v prípade poslanec Rajtár nemá. "Prípadné uznesenie o začatí trestného stíhania vo veci mi doručené nebolo, v tejto fáze to nie je. Ak mi polícia niečo doručí, samozrejme, že to zverejním," uviedol. Rajtár podal v júli 2016 trestné oznámenie na Generálnej prokuratúre v súvislosti s prevodmi bytov v dome na ulici na Zlatej nohe v Bratislave. V októbri minulého roka vyšetrovateľ Policajného zboru trestné oznámenie odmietol, nakoľko podľa neho okrem iného nebol dôvod na začatie trestného stíhania vo veci. Splnomocnenec Rajtára však podal voči uzneseniu vyšetrovateľa sťažnosť a prokurátor jej vyhovel. Polícia sa tak musí prípadom opäť zaoberať. Rozhodnutie prokurátora Rajtár zverejnil. "V danom konkrétnom prípade však nemožno prehliadnuť početnosť prevodov vlastníckeho práva k bytu číslo 44 nachádzajúcom sa v bytovom dome na ulici Na zlatej nohe 4/A v Bratislave, ktoré mali byť realizované v období od polovice roka 2008 do februára 2011. Za neštandardné možno považovať aj to, že niektoré osoby pôsobiace v dotknutých spoločnostiach vystupujú v pozícii predávajúceho a následne pri ďalších prevodoch aj v pozícii kupujúceho," uviedol okrem iného prokurátor v odôvodnení svojho rozhodnutia. Prokurátor ďalej poukázal na skutočnosť, že sporné byty mali byť vo väčšine prípadov prevádzané spoločne, čo iba umocňuje podozrenie z protiprávneho konania.


V deň konania Dúhového pridu vytvorí pochod Hrdí na rodinu živú reťaz

Anton Chromík hovorí, že účastníci idú pokojne a s láskou ukazovať pravdu.

BRATISLAVA. V Bratislave sa v sobotu uskutoční VI. ročník pochodu Hrdí na rodinu, ktorý bude opäť v deň konania festivalu Dúhový pride. Pôjde o živú reťaz, ktorá sa začne o 14:30 pred Národnou radou SR. Ako povedal jeden z organizátorov Anton Chromík, motto tohto ročníka bude: „Nevynášame tmu, ale zapaľujeme svetlo!“ Pochod prejde po Zámockej, cez Michalskú bránu na Hlavné námestie. Účastníci pôjdu v červených tričkách s nápismi: Rodina je úžasná a výnimočná, lebo deti sú naša budúcnosť, mama a tato navždy, nie je nič lepšie pre deti, hrdí na rodinu. Podľa Chromíka účastníci pochodu nejdú protestovať, ale idú pokojne a s láskou ukazovať pravdu. „Pozývame každého, kto chce bez slov ukázať, že radosť z detí je podstatou rodiny a našej budúcnosti. Môžete nám pomôcť najmä tým, že prídete. Osobne pozvite každého, kto by mohol prísť. Priamo na mieste si môžete kúpiť naše tričko, alebo si prineste svoje červené tričko a hudobníci aj harmoniky alebo iné hudobné nástroje,“ uviedol. Jeden z organizátorov Marek Nikolov povedal, že dialóg vždy vyžaduje dve strany a odpoveď danú s láskou. „My pri požiadavkách dospelých ukazujeme: Pozrite sa na deti. Deti túžia po otcovi a po mame. Otec a mama sú pre nich to najlepšie. Rodina je skutočne úžasná a výnimočná. Hlboký vzťah muža a ženy, ktorý umožňuje narodenie detí a vytvára najlepšie a najbezpečnejšie miesto pre ich výchovu a rozvoj, si zaslúži výnimočné postavenie a starostlivosť,“ zdôraznil.


Štyristo eur na hlavu. Nahnevaní ľudia chcú od Samsungu odškodné

Majitelia problémových telefónov Galaxy Note 7 chcú získať odškodné za problémy, ktoré súvisia s výmenou ich telefónov.

SOUL. Stovky Kórejčanov, ktorí si kúpili problémový telefón Galaxy Note 7, žalujú jeho výrobcu Samsung Electronics. Chcú získať odškodné za komplikácie, ktoré sú spojené s výmenou telefónu a tiež za psychickú ujmu, spôsobenú používaním rizikového výrobku. Samsung sa tento mesiac definitívne rozhodol ukončiť výrobu aj predaj telefónov Galaxy Note 7 pre pretrvávajúce problémy so vznietením batérií. O prebiehajúcich sporoch informovala agentúra AP. Podľa právnickej spoločnosti Harvest Law Firm chce od Samsungu odškodné 527 zákazníkov. Jeden z nich napríklad tvrdí, že prišiel o tisíce fotografií z rodinnej dovolenky.  Ďalší sa zasa sťažuje, že pre výmenu telefónu musel prejsť stovky kilometrov, čo ho stálo čas aj peniaze. Zákazníci chcú v počiatočnej fáze žiadať odškodné 500-tisíc wonov, čo je zhruba 405 eur na osobu, táto čiastka sa môže neskôr zvýšiť. Smartfón Galaxy Note 7 vstúpil na trh v auguste a mal konkurovať najnovšiemu telefónu iPhone od americkej spoločnosti Apple. Kritici ho prijali dobre, ale po niekoľkých dňoch od začatia predaja sa začali na sociálnych sieťach objavovať obrázky obhorených smartfónov, čo bol prvý náznak toho, že s týmto modelom niečo nie je v poriadku. Začiatkom septembra začal Samsung pre problémov s batériami sťahovať z trhu 2,5 milióna telefónov Galaxy Note 7. Zákazníkom ponúkol finančnú kompenzáciu alebo výmenu za opravenú verziu telefónu, ktorého batérie mali byť bezpečné. V poslednom čase sa však začali objavovať správy o vznietení už vymenených prístrojov, čo Samsung prinútilo k úplnému ukončeniu výroby a predaja tohto modelu.


Proti ťažbe v najstaršom pralese v Európe protestujú aj Česi a Rumuni

Bielovežský prales v Poľsku dlho existoval bez zásahu človeka.

VARŠAVA. K poľským odporcom výrubu stromov v Bielovežskom pralese sa v utorok pridali aj ochrancovia prírody z Česka a Rumunska, informoval poľský denník Gazeta Wyborcza. Skupina asi 30 demonštrantov v utorok ráno zablokovala ťažkú techniku, pomocou ktorej sa Bielovežskom pralese ťaží drevo. Stroje omotali páskou s nápisom "Zastavte výrub" a posadali si ku kolesám áut, aby im zabránili v pohybe. "Bielovežský prales je posledný prirodzený nížinný les v Európe. Je to dedičstvo nás všetkých. Nemôžem uveriť tomu, že sa tu rúbe," uviedol pre poľský denník jeden z českých aktivistov. Pred tromi týždňami vyzvalo na zastavenie ťažby dreva vyše 200 poľských a zahraničných umelcov a spisovateľov. Medzi signatármi listu adresovaného najvyšším predstaviteľom Poľska boli aj nemecká spisovateľka Herta Müllerová a poľskí režiséri Agnieszka Hollandová a Jerzy Skolimowski. Už vlani, keď sa v pralese začal výrub na nechránených územiach, ktoré boli napadnuté lykožrútom, ekologickí aktivisti varovali, že ťažbou sa zničí ekosystém, ktorý bol nedotknutý človekom desiatky rokov. Poľské ministerstvo životného prostredia tvrdí, že ťažbou zachraňuje najmladšie - človekom vysadené - časti lesa pred inváziou lykožrútov, čím sa prales zachová. Ekológovia i Európska únia však tvrdia, že výrub je príliš veľký, čo ohrozuje samotnú existenciu pralesa, ktorý je aj chráneným územím UNESCO. Bielovežský prales je najstarším a najväčším pralesom na európskom území a od roku 1979 svetovým dedičstvom UNESCO. Rozprestiera sa na ploche 150-tisíc hektárov na území Poľska a Bieloruska. Vznikol pred 10-tisíc rokmi a dlho existoval bez zásahu človeka aj vďaka tomu, že poľská šľachta si ho vyhliadla ako lovecký revír. Prales je domovom najväčšieho európskeho cicavca - zubra - a v lesoch sa voľne pohybuje populácia vlkov a rysov. V pralese našlo domov 20-tisíc živočíšnych druhov a darí sa v ňom i jedinečnej flóre.


Počas leteckej prehliadky sa do rieky v Poľsku zrútilo športové lietadlo

Pilotovi sa nepodarilo vyrovnať vývrtku.

VARŠAVA. K havárii lietadla došlo v sobotu počas leteckej prehliadky v meste Plock v strednom Poľsku, kde sa počas akrobatického letu zrútilo do rieky Visla športové lietadlo typu Jakovlev Jak-52. Informoval o tom na svojej webovej stránke denník Gazeta Wyborcza. K havárii došlo približne o 10.55 h počas akrobatického letu. Pilotovi pochádzajúcemu z Nemecka sa podľa očitých svedkov nepodarilo vyrovnať vývrtku, pričom lietadlo rýchlosťou približne 240 kilometrov za hodinu narazilo na hladinu rieky a rozpadlo sa na niekoľko kusov. Leteckú prehliadku, ktorá bola naplánovaná na dva dni, prerušili. Po pilotovi, ktorý pravdepodobne uviazol v kabíne lietadla, začali pátrať potápači. Časť trupu lietadla s pilotnou kabínou leží na dne rieky v hĺbke sedem až osem metrov.


Potravinári žiadajú úverový program, podľa nich je pre rozvoj kľúčový

Potravinárska komora Slovenska považuje situáciu za neúnosnú.

BRATISLAVA. Potravinárska komora Slovenska (PKS) považuje súčasnú situáciu v slovenskom potravinárstve za neúnosnú a vyzýva všetky kompetentné orgány, aby prijali razantné opatrenia na podporu potravinárskej výroby. Slovenský potravinársky priemysel je podľa PKS dlhodobo kapitálovo podfinancovaný v dôsledku nedostatočnej finančnej podpory, ktorá mu mala byť poskytnutá z európskych fondov a spolufinancovania štátu. V roku 2013 však slovenská vláda podľa komory odsúhlasila presun finančných prostriedkov z Európskeho poľnohospodárskeho fondu pre rozvoj vidieka (tzv. II. piliera) do Európskeho poľnohospodárskeho záručného fondu (I. piliera), čím prišiel druhý pilier, z ktorého mal byť financovaný aj spracovateľský priemysel na inovácie a technologickú obnovu, na roky 2014 až 2020 o celkových 459,7 miliónov eur.„Slovenskú produkciu potravín dobiehajú nesprávne rozhodnutia z minulosti. Presun finančných prostriedkov z Programu rozvoja vidieka spôsobil, že v súčasnosti sme potravinovo nesebestační, závratne narastá dovoz potravín zo zahraničia a slovenskí potravinári prestávajú byť schopní konkurovať zahraničným výrobcom. Zároveň na nás dopadajú dôsledky opatrení Vlády Slovenskej republiky, ktoré zhoršujú podnikateľské prostredie a neúmerne zvyšujú náklady zamestnávateľom,“ uviedol prezident PKS Daniel Poturnay. Negatívne saldo zahraničného obchodu s potravinami pokračuje podľa PKS od roku 2015 vo voľnom páde. "Zatiaľ čo v potravinárskej produkcii došlo od roku 2015 k výraznému poklesu o 0,735 miliardy eur, dopyt po týchto výrobkoch nahradil zvýšený dovoz zahraničných potravín, ktorý od roku 2015 do roku 2017 narástol o 1,216 miliardy eur. Zverejnené čísla ohľadom zahraničného obchodu s potravinárskymi výrobkami sú ešte alarmujúcejšie, nakoľko len v roku 2018 sa negatívne saldo medziročne zvýšilo o 19,3 percenta na 1,648 miliardy eur," ozrejmila PKS. Pre rozvoj potravinárskeho priemyslu je podľa PKS dôležitá systémová finančná podpora spracovania potravín, a to vo forme úverového programu, ktorý PKS navrhla ešte minulý rok. Potravinári upozorňujú, že aj zvýšenie štátnej pomoci v kapitole Ministerstva pôdohospodárstva a rozvoja vidieka SR pre rok 2019 vo forme tzv. zelenej nafty je opatrením na pomoc prvovýroby, ale nepomôže spracovateľskému priemyslu, ktorý surovinám dopestovaným a dochovaným slovenskými farmármi dáva pridanú hodnotu. "Bez potravinárov bude Slovensko krajinou produkujúcou základné poľnohospodárske plodiny, ktoré bude vyvážať do zahraničia a slovenskí spotrebitelia budú konzumovať dovezené potraviny, pričom pridaná hodnota zo spracovania potravín zostane v zahraničí," upozornila PKS. Potravinársky priemysel má podľa PKS potenciál priniesť rozvoj aj do najodľahlejších regiónov Slovenska. „Vláda SR by mala konečne pochopiť obrovský potenciál potravinárskeho priemyslu, ktorý je v Európskej únií najväčším spracovateľským odvetvím. Za absolútne kľúčové považujeme prijatie úverového programu pre potravinársky priemysel. Potravinárska komora Slovenska je rovnako pripravená predložiť aj ďalšie návrhy opatrení na podporu rozvoja výroby potravín na Slovensku," uzavrel Daniel Poturnay.


Počet sporiteľov v treťom pilieri vlani rástol rekordným tempom

Štát by mal podľa analytika vyslať signál, že chce umožniť ľuďom vytvoriť si úspory.

BRATISLAVA. Počet účastníkov systému doplnkového dôchodkového sporenia, teda tretieho penzijného piliera, sa počas minulého roka zvýšil o 46 tisíc. Ako sa uvádza v analýze slovenského finančného sektora za rok 2018, ktorú vypracovala Národná banka Slovenska (NBS), išlo o najväčší prírastok počtu sporiteľov za posledných viac ako desať rokov. "Trend obnoveného dopytu po sporení v treťom pilieri dôchodkového sporenia z posledných rokov sa tak nielen predĺžil, ale ešte zintenzívnil," skonštatovala centrálna banka. Celkový počet účastníkov tretieho piliera ku koncu vlaňajška na úrovni 803 tisíc podľa NBS prekonal doterajšie maximum dosiahnuté ešte okolo prelomu rokov 2008 a 2009. Záujem sporiteľov sa podľa centrálnej banky zameriaval najmä na doplnkové dôchodkové fondy s agresívnejšou rastovou investičnou stratégiou. Na druhej strane pokračoval už piaty rok za sebou proces úbytku počtu osôb, ktorým sú ich doplnkové dôchodky vyplácané z výplatných fondov. "Nových účastníkov v príspevkových fondoch sa darilo získavať všetkým doplnkovým správcovským spoločnostiam aktívnym v sektore," dodala NBS."Prírastok sporiteľov v treťom pilieri zapadá do vzorca uvedomelejšieho správania k sporeniu na dôchodok, ako ho vidíme aj v druhom pilieri," uviedol pre agentúru SITA finančný analytik OVB Allfinanz Slovensko Marián Búlik. Časť úspechu pripisuje aj samotným firmám, ktoré zvyšujú zamestnanecké benefity v snahe získať kvalitných zamestnancov a očividne sa snažia, aby ľudia tieto benefity aj v podobe doplnkového dôchodkového sporenia aj reálne čerpali. Na Slovensku však má sporenie na dôchodok podľa Búlika stále výrazné rezervy. "Hovorím najmä o chýbajúcej podpore dlhodobého sporenia zo strany štátu," uviedol. Zvlášť so zavedením stropu na vek odchodu do dôchodku by podľa Búlika mal prísť silný signál od štátu, že chce umožniť ľuďom vytvoriť si dostatočné úspory, aby vykompenzoval očakávaný pokles priemerných dôchodkov. Podľa finančného analytika je neuveriteľné, že dlhodobo na Slovensku existujú ľudia, ktorí odmietajú aj príspevok zamestnávateľa do tretieho piliera, ktorý je dvojnásobkom ich vkladov. "Zjednodušene povedané sa tak zriekajú dvestopercentného mesačného zisku," zdôraznil Búlik. Podľa neho sa to najčastejšie deje preto, že sa budú môcť ku svojim vkladom dostať až po desiatich rokoch, čo predpisuje zákon. "Vyššia daňová úľava by v tejto situácii zrejme nebola dostatočne motivujúca. Zdá sa však, že aj tento pohľad ľudí sa pomaly mení," dodal. Výkonný riaditeľ Finančného kompasu Maroš Ovčarik tvrdí, že tretiemu dôchodkovému pilieru by určite pomohlo, keby fondy v rámci tretieho piliera boli lacnejšie, teda keby boli nižšie poplatky. "Zároveň ak by v rámci tretieho piliera bola väčšia škála produktov, ktoré by boli daňovo zvýhodnené tak na strane zamestnanca, ako aj zamestnávateľa," uviedol pre agentúru SITA.Doplnkové dôchodkové sporenie je dobrovoľný, tzv. tretí pilier dôchodkového systému, v ktorom finančné prostriedky účastníkov spravujú doplnkové dôchodkové spoločnosti (DDS).


Aktivisti vyzývajú EÚ, aby zastavila kriminalizáciu solidarity s migrantmi

Výzvu podpísala aj Liga za ľudské práva.

BRATISLAVA. Viac ako 100 nezávislých organizácií vyzýva novú Európsku komisiu, aby zastavila kriminalizáciu solidarity s migrantmi v Európe. Informuje o tom na svojej stránke Liga za ľudské práva, ktorá tiež podporila túto výzvu podpísaním spoločného vyhlásenia. Organizácie sa vo vyhlásení obracajú na Európsku komisiu a jej novozvolenú predsedníčku Ursulu Von der Leyen s výzvou na reformu Smernice Európskej únie, ktorá definuje napomáhanie neoprávneného vstupu, tranzitu a bydlisku a ktorá umožňuje členským štátom kriminalizovať humanitárnu pomoc.„Väčšina vyšetrovaní a trestných konaní vychádza z vágnej definície trestného činu v tejto smernici, ktorý dostatočne nerozlišuje medzi pašovaním ľudí a humanitárnou prácou. Ale Európska komisia doteraz nechcela uznať prepojenie medzi textom smernice a kriminalizáciou solidarity,“ zdôrazňujú signatári vyhlásenia.Výzva odkazuje aj na najnovšiu štúdiu platformy ReSOMA, ktorá zistila, že až 158 Európanov čelili od roku 2015 kriminalizácii za pomoc migrantom. „Cieľom kriminalizácie sú dobrovoľníci, aktivisti, mimovládne organizácie, členovia posádky lodí, príbuzní migrantov, ale aj novinári, starostovia a kňazi. Nedávne zatknutie kapitánky lode Sea Watch 3 Caroly Rackete je posledným príkladom toho, ako je ľuďom vyčítané, že zachraňujú životy migrantov a že poskytujú humanitárnu pomoc, ktorú nechcú alebo nemôžu poskytovať členské štáty, napriek tomu, že im táto povinnosť vyplýva z medzinárodného práva a práva EÚ,“ upozornili vo vyhlásení organizácie, ktoré pracujú v oblasti ľudských práv a humanitárnej pomoci. Nemeckú námornú kapitánku Carolu Rackete talianske úrady zatkli 29. júna po tom, ako pristála s loďou s migrantmi pri brehoch Talianska. Rackete sa rozhodla pristáť s humanitárnou loďou Sea-Watch 3 na talianskom ostrove Lampedusa aj napriek tomu, že talianske úrady jej odmietli dať povolenie. Taliansky minister vnútra Matteo Salvini totiž zakázal humanitárnym lodiam, aby v talianskych prístavoch vylodili migrantov, pretože podľa neho v podstate pomáhajú prevádzačom. Rackete zakotvila na Lampeduse 17 dní po tom, čo nabrala desiatky migrantov na palubu pri pobreží Líbye. Pri pristávaní poškodila motorový čln talianskej pohraničnej polície, ktorý jej chcel zabrániť v pristátí. Štyrom príslušníkom pobrežnej stráže, ktorí na člne v tom čase boli, sa pri tejto zrážke nič nestalo. Rackete však 3. júla prepustili na slobodu z domáceho väzenia. Rozhodla o tom sudkyňa Alessandra Vella na súde v sicílskom Agrigente. Podľa nej si 31-ročná Rackete "plnila svoju povinnosť zachraňovať životy", uviedla televízia RAI. Prokurátori žiadali súd, aby nemecká kapitánka zostala ešte v domácej väzbe.


Johnson má v pláne požiadať Brusel o veľké colné výnimky

Britský premiér chce osobitný vzťah pre Severné Írsko do roku 2025.

LONDÝN. Britský premiér Boris Johnson odovzdá v stredu Európskej únii návrhy na novú dohodu o brexite a v rámci nich požiada o rozsiahle výnimky z colných predpisov Európskej únie. Tieto výnimky sú súčasťou Johnsonovej alternatívy k "poistke", ktorá má riešiť režim na írskej hranici po brexite. V utorok o tom informoval britský denník Telegraph, ktorý exkluzívne získal tento plán ešte pred jeho stredajším zverejnením, a citovala ho tlačová agentúra DPA. Írska poistka (backstop) bola hlavným problémovým bodom v rokovaniach medzi Bruselom a Londýnom. Zástancovia brexitu kritizovali poistku a odmietli ju, lebo podľa nich by na neurčito zväzovala Britániu s colnými predpismi Európskej únie. Podporovatelia poistky zasa tvrdia, že takéto núdzové opatrenia sú zásadné, aby sa zachovala otvorená hranica medzi Írskou republikou, členským štátom Únie, a Severným Írskom, ktoré je súčasťou Spojeného kráľovstva. Poistka s otvorenou hranicou by zároveň chránila Veľkonočnú dohodu, zaručujúcu mier na ostrove, a zabezpečila by spoluprácu medzi severom a juhom ostrova. Na základe Johnsonovho plánu by malo Severné Írsko "osobitný vzťah" s Úniou do roku 2025, napísal Telegraph. Johnsonov návrh počíta aj s "regulačnou hranicou" medzi Severným Írskom a zvyškom Spojeného kráľovstva v Írskom mori na obdobie štyroch rokov, ako aj s colnými kontrolami medzi severoírskou časťou provincie Ulster a Írskou republikou. Tento návrh pravdepodobne neuspokojí lídrov Únie, pretože žiada o veľké výnimky z colných predpisov Únie. Takisto zrejme vyvolá nesúhlas v Dubline. Írsko využíva svoj vplyv v Únii a presadzuje v Bruseli otvorenú hranicu po brexite, pretože po dlhom konflikte v Severnom Írsku je už ostražité. Desaťročia trvajúci konflikt prebiehal medzi prevažne protestanstkými unionistami, ktorí chceli zostať súčasťou Spojeného kráľovstva, a prevažne katolíckymi nacionalistami, ktorí sa chceli pripojiť k Írskej republike. Poistka (backstop) by zaručovala na ostrove otvorenú hranicu - čo je základ veľkonočnej mierovej dohody z roku 1998 - a Británia by teda musela dodržiavať colné predpisy Únie, kým by sa nenašlo iné riešenie.


Bitcoin prvýkrát od januára 2018 prekročil 13-tisíc dolárov

Najznámejšia digitálna mena v stredu vyskočila o osemnásť percent.

WASHINGTON. Bitcoin pokračuje vo výraznom posilňovaní, ktoré čoraz viac začína pripomínať prudký rast spred dvoch rokov na vrchole mánie kryptomien. Jeho kurz sa prvýkrát od januára 2018 dostal nad hranicu 13.000 USD (11.441,65 eura). Najznámejšia digitálna mena v stredu vyskočila o 18 % a jej kurz sa podľa CoinDesk dostal až na 13.485,85 USD. Bitcoin si za 1 týždeň pripísal takmer 40 % a od začiatku roka vyše 240 %. To spôsobilo, že mnoho investorov ignoruje vlaňajší prepad o 74 %, ktorý prišiel po náraste o 1400 % v roku 2017. "Aj keď chápem vzrušenie krypto komunity, že firma ako Facebook podporená ďalšími veľkými menami spúšťa vlastnú digitálnu menu, veľmi to pripomína minulosť a všetci vieme, čo sa stalo naposledy," uviedol analytik spoločnosti Oanda Craig Erlam. "Možno teraz nebude pokles taký hrozný, keďže sme svedkami širšieho prijatia, ale bolo by naivné si myslieť, že nemôže opäť prísť k zrúteniu." Bitcoin sa v decembri 2017 dostal na svoje historické maximum 19.511 USD, potom však nasledoval pád, keď do februára 2018 jeho kurz klesol pod 6000 USD.


USA otestovali raketu, ktorú zakazovala zmluva s Ruskom

Spojené štáty odstúpili od Zmluvy o likvidácii rakiet stredného a kratšieho doletu.

WASHINGTON. Americké ministerstvo obrany v pondelok oznámilo, že otestovalo raketu stredného doletu. Informuje o tom agentúra AFP s tým, že k skúške došlo len niekoľko týždňov po tom, ako Spojené štáty odstúpili od Zmluvy o likvidácii rakiet stredného a kratšieho doletu (INF), ktorú uzavreli so Sovietskym zväzom v roku 1987, teda v období studenej vojny. "Skúšobná raketa bola vypustená z mobilného pozemného odpaľovacieho zariadenia a po vyše 500 kilometroch letu presne zasiahla svoj cieľ," uviedol vo vyhlásení rezort obrany. Dodal, že "zhromaždené údaje a skúsenosti z tejto skúšky" budú preň informáciou o budúcich možnostiach vývoja rakiet stredného doletu. Spojené štáty od INF oficiálne odstúpili 2. augusta. Zmluva INF zakazovala Spojeným štátom a Rusku okrem iného výrobu, skúšky alebo vlastníctvo jadrových a konvenčných rakiet s plochou dráhou letu, ktoré majú dolet 500 - 5500 kilometrov a sú odpaľované z pevniny. Rusko i Spojené štáty plnenie INF už skôr v tomto roku pozastavili, keď sa vzájomne obvinili z jej porušovania.


Café Európa: Ako 30 rokov Erasmu zmenilo Európu?

Erasmus začal pred troma desaťročiami. Ako zmenil Európu? Sledujte diskusiu naživo.

Erasmus začal pred troma desaťročiami ako skromný program výmeny vysokoškolských študentov. Dnes je to najväčší mládežnícky výmenný program na svete, vďaka ktorému i množstvo Slovákov mohlo žiť a študovať v cudzine. Ako Erasmus zmenil Európu? Diskutovať budú: Diskusiu moderuje: Hlavný organizátor diskusie: Zastúpenie Európskej komisie na Slovensku Spoluorganizátor diskusie: Slovak Foreign Policy Association Partner diskusie: Erasmus Student Network Mediálni partneri: EurActiv.sk a SME


Výstavba plynovodu Severný prúd 2 postupuje podľa plánu

Ruský minister Lavrov tvrdí, že osadených je 60 percent z celkovej dĺžky plynovodu.

MOSKVA. Výstavba plynovodu Severný prúd 2 medzi Ruskom a Nemeckom cez Baltické more postupuje podľa plánu, uviedol ruský minister zahraničných vecí Sergej Lavrov. "Osadili sme asi 60 % z celkovej dĺžky plynovodu," povedal Lavrov v rozhovore pre Rheinische Post. Kapitálové výdavky realizácie sú financované na vyše 80 %. Doterajšie investície podľa Lavrova zamestnali v Európskej únii (EÚ) 57.000 ľudí. "Plynovod umožní dodávať plyn, ktorý potrebujú európske krajiny, najkratšou cestou z plynových ložísk na severe Ruska," uviedol Lavrov, ktorý tiež odmietol kritiku projektu. Plynovod Severný prúd 2 by mal byť hotový na konci roka. Proti jeho výstavbe sú predovšetkým USA, ale aj niektoré krajiny EÚ, lebo sa obávajú, že Rusko využije dodávky plynu ako páku proti západoeurópskym krajinám, ktoré sú od dodávok ruského plynu závislé. Americkí politici takisto poukazujú na to, že plynovod Severný prúd 2 umožní Rusku ľahšie odstrihnúť Ukrajinu od plynu, ktorá je aktuálne kľúčovou tranzitnou krajinou pre dodávky do Európy. USA pohrozili sankciami proti firmám, ktoré sa podieľajú na výstavbe plynovodu.


Séria zemetrasení na severozápade Turecka zničila stovky domov

ISTANBUL. Stovky domov zničila séria zemetrasení, ktorá v posledných dvoch dňoch zasiahla provinciu Čanakkale na severozápade Turecka. Informovala o tom v utorok spravodajská stanica CNN Türk. K zemetraseniam s magnitúdou 5,3 a 5,4 došlo ešte v pondelok pred svitaním. Pri otrasoch utrpelo zranenia viacero ľudí. Poškodených po nich zároveň ostalo vyše 200 domov ležiacich v dovedna 14 dedinách. Turecká vláda už do oblasti poslala stany a ďalšiu potrebnú pomoc. Turecko leží v seizmicky aktívnej oblasti, kde sa stretáva niekoľko tektonických platní. Zemetrasenia sú tam preto dosť častým javom. Silné otrasy s magnitúdom 7,2 postihli v roku 2011 východotureckú provinciu Van, pričom si vyžiadali viac ako 600 obetí na životoch. Ešte silnejšie zemetrasenie s magnitúdou 7,4 zasiahlo v roku 1999 oblasť v okolí priemyselného mesta Izmit. Zahynulo vtedy vyše 17-tisíc ľudí.


Keby sa ten deň dal vymazať. Pavol Demitra zomrel pred šiestimi rokmi

Pavol Demitra zomrel pri leteckom nešťastí.

BRATISLAVA. Keď sa Pavol Demitra 9. mája 2011 lúčil s reprezentáciou, nezadržal slzy. Plakalo s ním celé Slovensko, pretože reprezentácia prichádzala o legendu. O takmer štyri mesiace, 7. septembra, plakalo z iného dôvodu. O legendu neprišla iba reprezentácia, ale celý hokejový svet. "Život je príliš krátky na to, aby sme si v ňom jeden druhému nerobili radosť," hovorieval Demitra. Preňho bol až príliš krátky. V 36. rokoch bol jednou z obetí leteckého nešťastia ruského hokejového klubu Lokomotiv Jarosľavl. „Je to hrozné, strašné, nemám čo k tomu povedať. Nechcem tomu veriť. S Paľom sme dlho hrávali, bol to jeden z mojich najlepších kamarátov. Obrovská tragédia, keby sa dal tento deň vymazať a bol by to len zlý sen, to by bolo najlepšie," so slzami v očiach hovoril vtedy Ľubomír Višňovský. Od obrovského nešťastia dnes ubehlo presne šesť rokov. Lietado Jak Servis sa zrútilo bezprostredne po štarte. Haváriu mala spôsobiť chyba pilota. Po sérii letecký skúšok, ktoré v októbri 2011 ukončili experti, vyšlo najavo, že jeden z pilotov počas vzletu brzdil. Podľa stôp na odletovej dráhe letiska je badateľné, že brzdiť prestal až v poslednej chvíli. Po náraze do rádiomajáku sa lietadlo Jak-42 vzápätí zrútilo a zahynulo 44 ľudí. Vrátane Pavla Demitru. Na jeho počesť po ňom pomenovali základnú školu v Dubnici nad Váhom a v Trenčíne hokejový štadión. O Demitrovi, hráčovi s číslom 38 na drese, vznikol aj dokumentárny film 38 - Filmová pocta hokejovej legende. "Budeš nám veľmi chýbať Paule. Budeme na teba spomínať s úsmevom, pretože tak si žil, a nikdy nezabudneme, čo si pre každého nás urobil. Sľubujeme ti, že tak, ako si tu ty bol pre nás, budeme tu aj my pre tvoju rodinu. Môžeš sa na nás spoľahnúť, ako sme sa v každej situácii mohli spoľahnúť my na teba. Bol si hokejovým bohom na ľade a do hokejového neba si aj odišiel," povedal jeden z jeho najlepších kamarátov Marián Gáborík na poslednej rozlúčke v septembri 2011 v Trenčíne. Medzi obeťami boli aj traja českí hokejisti Jan Marek, Josef Vašíček, Karel Rachůnek. Z posádky (8) a pasažierov (37) prežili nehodu len dve osoby. Jednou bol ruský útočník Alexander Galimov, ktorý utrpel popáleniny na 80 percentách povrchu tela, ale 12. septembra 2011 na ich následky zomrel. Prežil tak len palubný inžinier Alexander B. Sizov. Na Pavla Demitru si spomenul aj jediný slovenský účastník KHL HC Slovan Bratislava. "Dnes je to presne 6 rokov od hroznej tragédie, kedy sa zrútilo lietadlo s celým tímom Lokomotivu Jaroslavľ na palube aj s Pavlom Demitrom. Spomíname s úctou," zverejnil klub prostredníctvom sociálnej siete facebook.


Tomanová na poste komisárky pre deti znepokojuje aj OSN

OSN sa okrem iného nepáči sa, že vláda nedbá na to, aby nezávislé inštitúcie boli naozaj nezávislé.

BRATISLAVA. Výbor Organizácie spojených národov (OSN) pre práva detí vyjadril znepokojenie nad komisárkou pre deti Vierou Tomanovou. Poukazuje na jej politickú minulosť a hovorí o tom, že vláda nedbá na to, aby nezávislé inštitúcie boli naozaj nezávislé. Informovala o tom v pondelok v Národnej rade Natália Blahová z SaS. Odvolávala sa na monitoring, ktorý robil výbor o Slovensku za rok 2016. Výbor podľa jej slov napríklad odporúča vyšetriť pochybnosti okolo súčasného detského komisára, napríklad v súvislosti s detským domovom Peto Tomanovej dcéry. Ďalej by podľa výboru bolo potrebné zabezpečiť do budúcna nepolitickú voľbu detského komisára a tiež systém kontroly. Blahová zároveň skritizovala správu o činnosti detskej komisárky za minulý rok. Tomanová podľa opozičnej poslankyne nepochopila princíp úradu, ktorý zastáva. "Má stáť na strane detí, ale komisárka háji inštitúcie na úkor najlepšieho záujmu detí," vyhlásila Blahová. Podľa poslankyne OĽaNO-NOVA Eriky Jurinovej by mal byť úrad komisára pre deti nezávislým úradom, ktorý dozerá na práva detí a pomáha ich napĺňať. Pri komisárke Tomanovej jej však chýba objektívna nestrannosť. "Vaša činnosť by sa dala v skratke nazvať ochrana inštitúcií alebo ochrana zákonov pred najlepším záujmom dieťaťa," zhodnotila tiež Jurinová. Obáva sa preto, že činnosť komisárky dodnes neprispela k ochrane najlepšieho záujmu dieťaťa.  Nezaradená poslankyňa Zuzana Zimenová vyzvala poslancov v pléne, aby v pondelok správu komisárky Tomanovej nevzali na vedomie. "Ale aby sme jej ju dali prepracovať," apelovala na zákonodarcov. Poukázala napríklad na, podľa jej slov, neodborný prieskum z resocializačných zariadení, ktorého výsledky spochybnila.  Viera Tomanová si myslí, že osobná neznalosť, klebety či výmysly nemôžu byť nadradené právnym predpisom a medzinárodným dohovorom. Takto reagovala na kritiku zo strany opozičných poslankýň. "Akékoľvek vyjadrovanie sa alebo babské táraniny, vaše osobné fabulácie, prikrášľovanie príbehov tam, kde sa vám to hodí, by nemali byť v právnom štáte riešením problému," zdôraznila Tomanová na záver rozpravy k správe o činnosti komisárky. Natália Blahová sa podľa Tomanovej uchádzala o post komisára pre deti, ale deti jej boli dobré len na to, aby zneužila ich príbeh na publicitu. "Ich hlas nemal pre vás žiadnu cenu," adresovala komisárka Blahovej.  Podľa Tomanovej však niektoré poslankyne, ktoré v pléne vystúpili, ako Blahová, Lucia Ďuriš Nicholsonová (SaS), Anna Verešová alebo Erika Jurinová (obe OĽaNO-NOVA) nepatria do tohto parlamentu, pokiaľ sa nenaučia dodržiavať platný právny stav. Čo sa týka detského domova jej dcéry, Tomanová zdôraznila, že žiaden podnet na tento domov nebol jej úradu doručený. "Napriek tomu sme sa obrátili na ústredie práce a požiadali sme ho, aby vykonal kontrolu," priblížila Tomanová. V správe o činnosti komisára pre deti za rok 2016 Tomanová okrem iného konštatovala, že súd nevypočúval deti pred umiestnením do resocializačného zariadenia, trestanie za porušovanie pravidiel bolo nejasné, nerešpektoval sa názor, boli porušované práva detí. Komisárka sa v správe zameriava na viaceré oblasti. Počas ročného pôsobenia úradu sa vyskytli problémy v oblasti náhradnej starostlivosti, násilia páchaného na deťoch či v oblasti poskytovania sociálnych dávok. Komisárka v správe vymenováva niekoľko prípadov, ktoré úrad prešetroval. "Deti sú najzraniteľnejšou časťou obyvateľstva a veľmi ťažko sa dovolávajú svojich práv. Je zarážajúce, že najčastejšie ide o porušovanie práv detí zo strany dospelej osoby a ešte horšia je skutočnosť, že sú to najmä rodičia, ktorí by mali svoje deti chrániť a práve ich používajú ako zbraň v ich nenávistnom vzájomnom spore, či už v manželskom alebo partnerskom," konštatuje komisárka. Poslanci v pondelok od rána diskutujú o Tomanovej zisteniach zo správy o činnosti komisárky pre deti za rok 2016. Podľa nich súd nevypočúval deti pred umiestnením do resocializačného zariadenia, trestanie za porušovanie pravidiel boli nejasné, nerešpektoval sa názor, boli porušované práva detí.


Aerolínie vyzývajú Britániu, aby rozhodla o lietaní po brexite

Voľný letecký trh Únie brexitom pre Britániu končí.

BERLÍN. Európske letecké spoločnosti vyzývajú Britániu, aby urýchlila vypracovanie plánov týkajúcich sa leteckej dopravy. Termíny, keď aerolínie zverejňujú letové plány na obdobie po odchode Británie z Únie, sa totiž rýchlo blížia. Letecké spoločnosti so sídlom v Únii majú na základe dohody o voľnom leteckom trhu z 90. rokov právo lietať do akejkoľvek členskej krajiny a z nej a rovnako aj ponúkať vnútroštátne lety v iných členských krajinách. Vzhľadom na brexit však Británia musí rokovať o podmienkach prístupu do vzdušného priestoru v Únii. Niektoré aerolínie nečakajú, napríklad, EasyJet sa snaží získať novú prevádzkovú licenciu v inom členskom štáte, pravdepodobne pôjde o Írsko alebo Maltu. Ďalším problémom sú letové plány na leto 2019, keď už bude Británia mimo Únie. Aerolínie začnú pripravovať plány v tomto období budúceho roka. Pokiaľ Londýn nepríde s reálnym riešením, budú musieť spoločnosti zoškrtať svoje plány. Napríklad, Ryanair obmedzil rast prepravnej kapacity v Británii na 6 percent, v posledných rokoch išlo o vyše 10 percent. Britská premiérka Theresa Mayová chce oslobodiť Britániu od vplyvu Súdneho dvora EÚ, čo vylučuje prístup na voľný letecký trh, ktorý majú Švajčiarsko a Nórsko. Súčasťou týchto dohôd je totiž povinnosť akceptovať úlohu Súdneho dvora ako hlavného arbitra pri sporoch. Totis Kotsonis, partner právnej firmy Eversheds Sutherland, pre Reuters uviedol, že alternatívou by bola dohoda medzi Britániou a Úniou o odlišnom riešení, ktoré nebude obsahovať dohľad Súdneho dvora nad dodržiavaním európskych leteckých zákonov. Zatiaľ nie je jasné ani to, či Británia zostane členom Európskeho leteckého úradu, ktorý dohliada na dodržiavanie zákonov o bezpečnosti leteckej dopravy. Prípadný odchod by vážne ovplyvnil firmy, ktoré zabezpečujú údržbu lietadiel alebo certifikáciu náhradných dielov. Britská vláda doteraz tvrdila iba to, že letecký sektor je pre krajinu životne dôležitý a bude sa preto snažiť o "liberálny prístup".


Medzinárodné právo na mori nemá pravidlá na zachránu migrantov

Medzinárodné právo na mori vzniklo už dávno a je prispôsobené najmä obchodným lodiam.

BRATISLAVA. Medzinárodné právo na mori nepočíta s prípadmi zachránených migrantov, povedal v stredu bývalý náčelník Generálneho štábu talianskeho vojenského námorníctva Giuseppe De Giorgi. De Giorgi v rozhovore uviedol, že medzinárodné právo na mori vzniklo už pred mnohými rokmi a je prispôsobené najmä obchodným lodiam a pripomenul, že záchrana ľudí na mori je povinnosťou kapitána každého plavidla. "Loď však musí byť v súvislosti so záchranou čo najskôr zbavená záťaže s cieľom minimalizovať hospodársku škodu pre majiteľa plavidla," povedal. "Preto je veľmi náročné zahrnúť situácie týkajúce sa migrantov do medzinárodného práva na mori," pričom dodal, že prístupy jednotlivých krajín sa môžu líšiť. De Giorgi takisto uviedol, že podľa neho úpravy v medzinárodnom práve v súvislosti s migrantmi v najbližšom období nenastanú. De Giorgi poukázal aj na presah záležitostí týkajúcich sa pátrania a záchrany do problematiky migrácie, v dôsledku čoho sa ľudia zúčastňujúci sa na záchrane často stávajú terčom "slovných útokov a kritiky". Tieto dve oblasti by podľa neho mali zostať oddelené. "Každá krajina však má povinnosť zúčastňovať sa na pátracích a záchranných operáciách na mori," povedal a dodal, že sa to vzťahuje na krajiny, ktoré sú signatármi dohovorov o pátraní a záchrane na mori. "V minulosti sme sa stretávali najmä s malými skupinami ľudí plaviacimi sa na jachte alebo na inom type komerčnej lode a každý z nich mal potrebné dokumenty," uviedol v rámci svojej prednášky. Situácia sa v oblasti záchrany na mori v období posledných rokov výrazne zmenila, keď došlo k nárastu nelegálnej migrácie. "Kritickým bodom je vylodenie," povedal a dodal, že medzinárodné právo veľmi jasne pokrýva otázku pátrania a záchrany na mori, za ktoré je zodpovedná pobrežná krajina, vo vodách ktorej sa krízová situácia vyskytla. "Oceány sú rozdelené na oblasti a každú z nich má na starosti istá krajina," vysvetlil a dodal, že krajina je zodpovedná za koordináciu v súvislosti s poskytnutím bezpečného miesta pre zachránených. Medzinárodné právo však podľa neho nevyžaduje nevyhnutné poskytnutie prístavov na vylodenie. "Medzinárodné normy však nešpecifikujú vzdialenosť alebo polohu tohto bezpečného miesta," povedal a vysvetlil, že ide o "miesto, dosiahnutie ktorého si vyžaduje čo najmenšiu odchýlku od pôvodného kurzu lode". Záchranná loď Open Arms patriaca španielskej humanitárnej organizácii po takmer troch týždňoch čakania na mori zakotvila v noci na stredu v prístave na talianskom ostrove Lampedusa, kde mohlo vystúpiť na breh všetkých vyše 80 migrantov, ktorí ešte zostávali na palube. De Giorgi pripomenul, že to bolo na základe rozhodnutia prokuratúry. "Prokurátor vyšetruje, na základe akého talianskeho zákona boli migranti držaní na palube lode," povedal. De Giorgi pripomenul, že počet ľudí, ktorí prichádzajú do Talianska cez oblasť Stredozemného mora v porovnaní so situáciou spred niekoľkých rokov klesol a dodal, že väčšina takýchto ľudí prichádza priamo na pobrežie Talianska s využitím malých plavidiel a "len sedem percent prichádza s na lodiach mimovládnych organizácií, ktoré ich zachytili na otvorenom mori".


Lídrom Mostu-Híd do eurovolieb bude súčasný europoslanec Nagy

Kandidačnú listinu odobrila republiková rada strany.

BRATISLAVA. Lídrom kandidátky strany Most-Híd v májových voľbách do Európskeho parlamentu bude jej súčasný zástupca medzi europoslancami József Nagy. Rozhodli o tom delegáti  Republikovej rady Mosta-Híd na sobotňajšom rokovaní v Bratislave. "Kandidátka je pestrá ako samotná Európska únia, profesijne i zastúpením regiónov a národností," uviedol Nagy v súvislosti s menoslovom kandidátov. Celkovo je na kandidátke 14 mien, medzi nimi i štátny tajomník ministerstva životného prostredia Norbert Kurilla či štátny tajomník ministerstva pôdohospodárstva Gábor Csicsai. Takisto viacero zástupcov miest a obcí, napríklad primátor Fiľakova Attila Agócs či viceprimátor Svidníka Michal Goriščák, ktorý je rusínskej národnosti.O priazeň voličov v eurovoľbách sa za Most-Híd bude uchádzať aj hudobník Richard "Ricco" Šarközi. Prioritami, ktoré chce na pôde europarlamentu Most-Híd presadzovať, ostávajú bezpečnosť, ochrana životného prostredia a klimatické zmeny, ochrana spotrebiteľov, ale aj poľnohospodárska politika. Voľby do europarlamentu sa budú na Slovensku konať 25. mája, obyvatelia budú voliť 14 europoslancov. Hlasovacie právo majú slovenskí občania s trvalým pobytom na Slovensku, ale aj občania iného členského štátu, ktorí majú na Slovensku trvalý pobyt. Poslanci europarlamentu sú volení na päťročné volebné obdobie.


Nemocnici v Nitre hrozí, že príde o dvojmiliónovú dotáciu na heliport

V Nitre v súčasnosti pristávajú záchranárske vrtuľníky na ploche, ktorá oficiálne nie je heliportom.

NITRA. Fakultnej nemocnici Nitra reálne hrozí, že príde o ďalšiu dotáciu z ministerstva zdravotníctva. Nedávno prišla o 300 tisíc eur na výstavbu nadzemného tunela a stavia ho len z vlastných peňazí, teraz je ohrozené aj čerpanie dvojmiliónovej dotácie na výstavbu heliportu. Tú treba totiž minúť do konca roka 2017. V súčasnosti však prebieha ešte len súťaž na dodávateľa projektovej dokumentácie. „Nemocnica požiadala o predĺženie možnosti čerpať dotáciu, avšak nie je možné interval predĺžiť. Budeme ďalej komunikovať s ministerstvom o ďalšom postupe,“ uviedla pre agentúru SITA hovorkyňa Fakultnej nemocnice Nitra Tatiana Timková.Nemocnica už súťaž na dodávateľa projektovej dokumentácie robila, vyhralo ju architektonické štúdio z Košíc. Zmluvu s ním podpísala na jeseň 2016, potom však od nej odstúpila. Zdôvodnila to tým, že projektová dokumentácia nebola vypracovaná odborne spôsobilou osobou a obsahovala množstvo chýb.O výstavbe heliportu sa v nitrianskej nemocnici hovorí už niekoľko rokov, v súčasnosti pristávajú záchranárske vrtuľníky na ploche, ktorá oficiálne nie je heliportom. Už zhruba dva roky tu navyše nemôžu vrtuľníky pristávať za tmy alebo v zlom počasí, pretože v okolí nemocnice pribudli nové budovy. V takých prípadoch musia využiť alternatívne prázdne plochy v Nitre.


Za dodávky tepla a vody účtovali viac, odberateľom musia vrátiť vyše stotisíc eur

Teplári a vodári sa neriadili platnými predpismi.

BRATISLAVA. Teplárenské a vodárenské spoločnosti musia svojim odberateľom za vlaňajšok vrátiť 168-tisíc eur. Podľa Úradu pre reguláciu sieťových odvetví (ÚRSO) si totiž niektoré spoločnosti účtovali za dodávky tepla alebo vody viac, ako im regulátor schválil. "Úrad uložil regulovaným subjektom vrátiť odberateľom tepla a vody spomínané finančné prostriedky, ktoré predstavovali rozdiel medzi uplatnenou cenou a cenou, ktorá mala byť uplatnená podľa platných právnych predpisov,“ uviedol pre portál vEnergetike.sk hovorca ÚRSO Radoslav Igaz. Regulačný úrad v minulom roku vykonal u regulovaných subjektov celkovo stovku kontrol. Z toho 39 kontrol bolo v spoločnostiach podnikajúcich v elektroenergetike, 13 v plynárenstve, 41 v tepelnej energetike, osem vo vodárenstve a jednu kontrolu vo firme podnikajúcej s pohonnými látkami a ropou. "Najčastejšie porušenia zákona sa týkali nedodržania určeného spôsobu cenovej regulácie a neuskutočňovania dodávok tovaru a služieb v súlade so schválenými alebo určenými cenami,“ podotkol Igaz. Najviac porušení zákona regulátor zistil u elektroenergetických podnikov.ÚRSO udelil v minulom roku celkovo 211 pokút vo výške 236 tisíc eur. "Najvyššiu pokutu vo výške 25 tisíc eur úrad uložil spoločnosti Priemyselný park Štúrovo za porušenie povinností dodávateľa a distribútora elektriny a plynu,“ konštatoval Igaz.


Beblavý chce ísť do obecných volieb v Bratislave so Štefunkom

Vznikajúca strana Spolu rokuje aj s architektom, mestským aktivistom a hudobníkom Matúšom Vallom.

BRATISLAVA. Vznikajúca strana SPOLU - Občianska demokracia diskutuje o spoločnom postupe pri komunálnych voľbách v Bratislave s architektom, mestským aktivistom a hudobníkom Matúšom Vallom. Ten je prvým oficiálnym kandidátom na bratislavského primátora. Rokovania TASR potvrdil zdroj blízky vedeniu SPOLU aj zakladateľ strany Miroslav Beblavý. Zdroj TASR potvrdil tiež, že SPOLU by rada išla do volieb aj s Progresívnym Slovenskom. "Dlhodobo s Vallom komunikujeme a radi by sme v Bratislave išli do volieb spolu s ním, pravdepodobne aj s Progresívnym Slovenskom," uviedol zdroj, ktorý nechce byť menovaný. SPOLU považuje za dobrého kandidáta aj bývalého generálneho riaditeľa RTVS Václava Miku. Výhodu Matúša Valla však vidí v tom, že sa dlhodobo pripravuje na to, aby bol dobrým primátorom. "Je to človek, ktorý rozumie tomu, ako z Bratislavy urobiť lepšie miesto na život," doplnil zdroj TASR. "Áno, rokovania s Matúšom Vallom prebiehajú dlhodobejšie. Viac by som v tejto chvíli nechcel prezrádzať," uviedol pre TASR líder SPOLU Beblavý, ktorý nedávno potvrdil aj rozhovory o možnej politickej spolupráci s Mikom. Uviedol, že dohoda nie je. To hovorí aj Mika, ktorý zvažuje kandidatúru na post bratislavského primátora. Rozhodnutý ešte definitívne nie je. Téma prípadnej spolupráce so SPOLU však podľa jeho slov nesúvisí s komunálnymi voľbami. "Táto téma nemá priamu väzbu na moje rozhodnutie kandidovať alebo nekandidovať na pozíciu primátora nášho mesta," uviedol pre TASR Mika. Strana SPOLU pred pár dňami požiadala ministerstvo vnútra o registráciu. Má byť odborná strana pre ľudí, ktorí chcú, aby zo Slovenska bola dobrá krajina. Chce silnú a modernú ekonomiku, ďalej aby platil jeden rovnaký meter pre všetkých, chce tiež lepšiu zdravotnú starostlivosť, kvalitné vzdelávanie a jasnú proeurópsku orientáciu Slovenska. Chce sa zapojiť do tohtoročných komunálnych volieb, aby dostala do samosprávy nových starostov, primátorov či poslancov.


Ukrajina sa priblížila k členstvu v NATO

Aliancia uznala status Ukrajiny ako ašpirantskej krajiny. Rovnako tak Gruzínska, Macedónska a Bosny a Hercegoviny.

KYJEV. Severoatlantická aliancia oficiálne uznala ašpiráciu Ukrajiny stať sa jej plnohodnotným členom. Rovnako uznala ašpirácie Gruzínska, Macedónska a Bosny a Hercegoviny, informovali v sobotu ukrajinské médiá. Odvolávajú sa na vyhlásenie, ktoré NATO zverejnilo v piatok na svojej internetovej stránke. "V súčasnosti deklarujú svoje ašpirácie na členstvo v NATO štyri partnerské krajiny: Bosna a Hercegovina, Gruzínsko, bývalá juhoslovanská republika Macedónsko a Ukrajina," citoval Ukrinform z vyhlásenia NATO. "Toto je veľmi dôležité. NATO uznalo status Ukrajiny ako ašpirantskej krajiny. Krok za krokom sa blížime k plnému členstvu v Aliancii," napísala v sobotu na Facebooku podpredsedníčka ukrajinského parlamentu Iryna Heraščenková. Poznamenala, že ukrajinská vicepremiérka pre európsku a euroatlantickú integráciu Ivanna Klympušová-Cyncadzeová sa v piatok stretla so zástupkyňou generálneho tajomníka Aliancie Rose Gottemoellerovou. Diskutovali o tejto otázke a "večer sa na oficiálnych webových stránkach NATO objavila takáto nádherná správa". Ako informovala televízia 112 Ukrajina, práve výsledkom týchto rokovaní bolo, že "Aliancia súhlasila s uznaním ašpirácií, ktoré deklarovala Najvyššia rada 8. júna, čo vedie k členstvu v NATO, jednému zo strategických cieľov krajiny".


Hapal sa vyjadril k Weissovi, Škrtel sa možno na chvíľu vráti

Tréner reprezentácie chce pre stopéra serióznu rozlúčku.

BRATISLAVA. Dlhoročný kapitán slovenskej futbalovej reprezentácie a pilier zadných radov Martin Škrtel by si mohol ešte raz obliecť dres národného mužstva. Skúsený 34-ročný stopér sa vo februári rozhodol ukončiť reprezentačnú kapitolu, no kouč tímu SR Pavel Hapal by mu rád doprial oficiálnu zápasovú rozlúčku. Tá by sa podľa slov 49-ročného rodáka z Kroměříža mala uskutočniť v niektorom z prípravných zápasov. "Hľadáme priestor, že by sa v niektorom prípravnom stretnutí mohol rozlúčiť. Nie z tribúny, ale z ihriska, takže verím, že k tomu dôjde. Musíme zvážiť, v ktorom prípravnom zápase to bude," uviedol Hapal pre web sportky.sk. V tohtoročnom programe Slovákov sú naplánované zatiaľ dve prípravné stretnutia. Najskôr nastúpia 7. júna v Trnave proti Jordánsku. Ďalší prípravný duel sa uskutoční v októbri na bratislavskom Tehelnom poli, podľa neoficiálnych informácií podľa Uruguaju. Hapal sa pristavil aj pri krídelníkovi Vladimírovi Weissovi. Hráč katarského klubu Al-Gharafa po novembrovom dueli Ligy národov 2018/2019 v Prahe s Českom (0:1) vyhlásil, že pod vedením súčasného kormidelníka nebude hrať za národný tím. "Myslím, že reprezentačnú kariéru neukončil, iba ju prerušil. Asi čaká, kým nebude trénerom Hapal a zavolá ho ďalší tréner. Budem sa však snažiť, aby som v tejto funkcii zostal čo najdlhšie. Možno si to Vlado nechá ešte prejsť hlavou a skúsi ma kontaktovať. Som otvorený všetkému, môžeme sa o tom znova pozhovárať. Krok však musí prísť z Vladovej strany. Momentálne to beriem ako uzavretú vec," poznamenal bývalý československý a neskôr aj český reprezentant.


Danko a Fico budú udeľovať štátne ceny napriek nesúhlasu prezidenta

NR SR prelomila Kiskove veto, ktorý v tom vidí rozpor s Ústavou SR.

BRATISLAVA. Predseda Národnej rady (NR) SR a premiér budú môcť udeľovať štátne ceny, aj keď prezident SR Andrej Kiska nepodpísal zákon o štátnej cene Jozefa Miloslava Hurbana a Alexandra Dubčeka. Právna norma bude platiť aj bez jeho podpisu. Kiska už raz zákon nepodpísal, poslancom NRSR ho vrátil. Tí však jeho veto prelomili. Kiska zákon vetoval preto, že forma cien a ich obsahové zameranie sú totožné ako pri štátnych vyznamenaniach. Bez ohľadu na to, že navrhovaný zákon používa pojem "štátna cena", podľa hlavy štátu to nemení podstatu a účel takejto ceny ako štátneho vyznamenania. Zákon je preto podľa Kisku v rozpore s Ústavou SR. Podľa ústavy môže štátne vyznamenania udeľovať iba prezident SR, prípadne na to môže splnomocniť iný orgán. Koaliční poslanci, ktorí zákon navrhli a presadili, s takouto argumentáciou nesúhlasili. Podľa nich je rozdiel medzi prezidentom udeľovanými štátnymi vyznamenaniami a štátnou cenou. Nový zákon zriaďuje štátne ceny Jozefa Miloslava Hurbana a Alexandra Dubčeka. Činy a aktivity jednotlivcov alebo kolektívov, ktoré boli mimoriadne prínosné pre rozvoj jednotlivých sfér spoločenského, kultúrneho a ekonomického života na Slovensku, budú oceňované Štátnou cenou Alexandra Dubčeka, ktorú bude udeľovať premiér. Štátnu cenu Jozefa Miloslava Hurbana má odovzdávať predseda parlamentu občanom za ich mimoriadne významné zásluhy, výsledky práce alebo pôsobenie v oblasti legislatívy, práva, rozvoja demokracie alebo ústavnosti na Slovensku. Vláda má cenu udeľovať na návrh poradného orgánu, predseda parlamentu na základe návrhu ústavnoprávneho výboru. Laureáti oboch cien majú získať aj finančnú odmenu vo výške 25-násobku priemernej nominálnej mesačnej mzdy v národnom hospodárstve.


Gréci znova štrajkujú proti reformným plánom vlády

Gréci štrajkujú proti reforme zákonníka práce.

ATÉNY. Gréci štrajkujú proti reformným plánom novej vlády. Zamestnanci gréckeho súkromného sektora vstúpili v stredu do celonárodného 24-hodinového štrajku. To je už druhý podobný protest proti reforme zákonníka práce, ktorý plánuje konzervatívna vláda, v priebehu týždňa. Očakáva sa, že protestujúci by mali pochodovať aténskymi ulicami okolo poludnia. Odborové organizácie zamestnancov verejného sektora, ktorí štrajkovali proti plánovaným reformám minulý týždeň, naplánovali prerušenie práce. K protestom sa pripojili aj novinári. Vláda premiéra Kyriakosa Mitsotakisa plánuje zmeniť niektoré pravidlá vyhlasovania štrajkov, chce umožniť zmeny v kolektívnych zmluvách a vytvoriť register odborov. Odborové organizácie obviňujú vládu, že sa ich snaží kontrolovať a oslabiť. Podľa odborárov reformy nepomôžu znížiť nezamestnanosť, ktorej miera sa pohybuje okolo 17 % a je najvyššia v Európskej únii, ani nezrýchlia rast ekonomiky.


Surfistu odniesol prúd od pobrežia, strávil na mori 16 hodín

Po Japoncovi nepátrali, keďže nikto nenahlásil, že je nezvestný.

SYDNEY. Japonský turista strávil 16 hodín na surfovacej doske po tom, čo ho prúd odniesol od austrálskeho pobrežia. Informovali o tom v sobotu miestne úrady. Muža (37) objavila v piatok zhruba šesť kilometrov od pobrežia pri meste Wollongong, južne od Sydney, posádka nákladnej lode. Mal na sebe len šortky a tenkú vestu a sedel na žltej surfovacej doske. "Snažil sa plávať späť šesť hodín, potom sa unavil a more ho unášalo," uviedol policajný inšpektor Darren Wood. Doplnil, že po Japoncovi nepátrali, keďže nikto nenahlásil, že je nezvestný. "Je to šťastie, že išla okolo nákladná loď, inak by sme istý čas nevedeli, že je vonku," povedal Wood. Dodal, že muž môže zrejme vďačiť za prežitie aj teplému počasiu. Podľa polície Japonca po záchrane vzali do nemocnice, ktorú v ten deň opustil v dobrej nálade.


Sme rodina chce bankové účty zdarma pre viac ľudí

Ku koncu mája zaznamenali banky zisk 290 miliónov eur.

BRATISLAVA. Hnutie Sme rodina chce rozšíriť okruh ľudí, ktorým musia banky poskytovať účty zadarmo. Preto do parlamentu predložili novelu zákona o bankách. Mesačný poplatok za základný balík služieb určuje ministerstvo financií. V súčasnosti podmienkou zriadenia a vedenia základného bankového produktu je, že klient nevlastní v žiadnej banke ani v žiadnej pobočke zahraničnej banky osobný účet, jeho mesačný príjem ku dňu podania žiadosti nepresahuje 400 eur a súčet kreditných transakcií pripísaných na účet za kalendárny rok nepresiahne 5 600 eur. Poslanci hnutia Milan Krajniak, Adriana Pčolinská, Peter Pčolinský a Peter Štarchoň navrhujú, aby sa podmienka pre poskytnutie základného bankového produktu upravila, a to tak, aby mesačný príjem nebol vyšší ako tisíc eur. Zároveň navrhujú, aby sa stanovila horná hranica ročného príjmu spotrebiteľa na 15-tisíc eur. Po prekročení tejto hranice môže banka zrušiť poskytnutie základného bankového produktu pre spotrebiteľa. Hnutie Sme rodina argumentuje tým, že Národná banka Slovenska zverejnila údaje o zisku bankového sektora od začiatku roka. Ku koncu mája zaznamenali banky zisk 290 miliónov eur, čo je o 14 miliónov viac ako pred rokom. Najviac pritom zarobili na poplatkoch a províziách. „Poplatky v bankách v Slovenskej republike v posledných mesiacoch neúmerne vzrástli. To má za následok nepriaznivý dopad na obyvateľstvo Slovenskej republiky,“ argumentujú poslanci.


Brazílska polícia zatkla pri zásahu proti detskému pornu stovky ľudí

Razia proti výrobe a šíreniu detskej pornografie sa konala v 24 štátoch, polícia nasadila 2600 príslušníkov.

RIO DE JANEIRO. Brazílska polícia zatkla 251 osôb pre obvinenia týkajúce sa pedofílie. Informovala o tom vo štvrtok agentúra DPA s odvolaním sa na denník O Globo. Podozrivých obvinili medziiným z výroby, prechovávania a šírenia detskej pornografie. U jedného z nich objavili 200-tisíc pedofilných súborov. Približne 2600 policajtov sa podieľalo na zatýkaniach, ku ktorým došlo v 24 brazílskych štátoch a vo federálnom dištrikte s hlavným mestom Brazília. Podľa agentúry AP to bola najväčšia operácia svojho druhu v tomto juhoamerickom štáte. Vyšetrovatelia analyzovali viac ako milión súborov, aby identifikovali ciele štvrtkovej operácie, uviedol brazílsky minister pre verejnú bezpečnosť Raul Jungmann. Minulý rok sa americké úrady podelili s brazílskymi vyšetrovateľmi so znalosťami o prostriedkoch a metódach pre identifikáciu takýchto súborov na internete.


Meteorológovia varujú pred vetrom, hmlou i snehovými závejmi

BRATISLAVA. Slovenský hydrometeorologický ústav (SHMÚ) varuje pred silným vetrom, hmlou, snehovými jazykmi a závejmi prevažne na severnom a východnom Slovensku. Informuje o tom na svojej internetovej stránke. Výstrahu prvého stupňa pred silným vetrom v utorok vydal pre Banskobystrický, Prešovský a Žilinský kraj. Od 22.00 h zvyšuje svoju výstrahu na druhý stupeň v okresoch Tvrdošín, Liptovský Mikuláš, Brezno a Poprad. "Na hrebeňoch Tatier sa miestami očakáva výskyt silného vetra, ktorý dosiahne krátkodobo (v nárazoch) rýchlosť 115 - 130 km/h," varuje SHMÚ. Meteorológovia upozorňujú taktiež pred hmlou s dohľadnosťou 50 až 200 metrov, snehovými jazykmi a závejmi v Košickom, Prešovskom a Žilinskom kraji. "Tvorba snehových jazykov a závejov predstavuje potenciálne nebezpečenstvo pre dopravné aktivity. Výskyt snehových jazykov a závejov je v danom ročnom období a oblasti bežný, ale môže spôsobiť škody menšieho rozsahu," uvádzajú meteorológovia. Ako informuje portál zjazdnosť.sk všetky sledované úseky diaľnic a rýchlostných ciest na území Slovenska sú momentálne zjazdné, povrch vozoviek je prevažne suchý až mokrý. Rovnako sú zjazdné i cesty I., II. a III. triedy a horské priechody.


Trump vyzval čínskeho prezidenta, aby podnikol kroky voči KĽDR

USA vyzývajú Čínu, aby izolovala Severnú Kóreu.

HAMBURG. Americký prezident Donald Trump v sobotu počas bilaterálnych rokovaní na okraj summitu skupiny G20 v Hamburgu vyzval čínskeho prezidenta Si Ťin-pchinga na podniknutie krokov voči Severnej Kórei. Severokórejské jadrové a raketové programy Trump označil za "závažný problém" a vyhlásil, že "s tým treba niečo robiť", informovala agentúra DPA. USA vyzývajú Čínu, aby izolovala Severnú Kóreu, no v uplynulých týždňoch vyjadrili nespokojnosť s doterajším úsilím Pekingu. Trump uznal, že môže chvíľu trvať, kým dôjde k dohode, ktorá ukončí severokórejský jadrový program. "Môže to trvať dlhšie, než by som si želal, môže to trvať dlhšie, než by ste si želali vy, no v konečnom dôsledku bude jeden alebo druhý spôsob úspešný," povedal. Čínsky prezident sa vo svojich poznámkach pred rokovaním nezaoberal priamo Severnou Kóreou, uznal však "rozdiely" a potrebu širšej spolupráce so Spojenými štátmi. "Chceli by sme spolupracovať s USA a rozvíjať čínsko-americké vzťahy naďalej správnym smerom," povedal v čínštine. "Musíme sa vzájomne rešpektovať, mať prospech jeden z druhého a hľadať možnosti spolupráce," dodal.


Demonštranta v Rusku odsúdili za útok na policajta na tri roky

MOSKVA. Ruskí vyšetrovatelia v utorok oznámili, že piatich mužov obvinených z účasti na "masových nepokojoch" počas júlového protestu v Moskve zbavili obvinení z trestného činu. Informovala o tom agentúra AFP. "Trestné stíhanie ... bolo zastavené," uviedol vo vyhlásení vyšetrovací výbor, ktorý v konaní obvinených "nenašiel nijaké kriminálne aktivity". Jedným z oslobodených mužov je Sergej Abaničev, ktorý bol obvinený z toho, že do príslušníka polície hodil papierový pohár. Vo väzbe bol takmer mesiac. Ďalšieho z obvinených Ivana Podkopajeva odsúdil moskovský okresný súd na tri roky väzenia za útok na policajta počas júlového protestu. Počas nepovolenej demonštrácie 27. júla Podkopajev údajne použil paprikový sprej na členov policajného zboru. Dvaja z nich pritom utrpeli popáleniny očí, napísala RIA Novosti. Polícia uňho našla aj nôž a plynovú masku. Podkopajev na súde priznal svoju vinu. Trestu odňatia slobody za účasť na protestoch v júli a v auguste a z útoku na políciu celkovo čelilo viac než desať ľudí. Vyšetrovatelia dodali, že pre účasť na letných protestoch naďalej preverujú ďalšie osoby. Polícia vtedy zadržala približne 3000 ľudí - išlo o najväčší zásah proti demonštrantom od vlny protestov v rokoch 2011-2012, ktoré sa konali proti opätovnému zvoleniu Vladimira Putina za prezidenta.


Depetris sa vraj vracia do Trnavy. Podľa vedenia jeho prestup nie je aktuálny

V súboji proti Olimpiji Ľubľana sa Depetris nepredstaví.

TRNAVA. Návrat argentínskeho futbalového útočníka Davida Alberto Depetrisa do Spartaka Trnava podľa vyjadrenia vedenia klubu nie je aktuálny. Denník Šport vo svojom štvrtkovom vydaní informoval, že zainteresované strany sú už dohodnuté na podmienkach a zostáva doladiť detaily. "Chýba nám už len posledný krok a David bude dávať opäť góly v Trnave," povedal pre Šport argentínsky agent Depetrisa Daniel Lisera. Vedenie Spartaka na tieto informácie zareagovalo s tým, že rozhovory síce prebehli, ale bez dohody. V stanovisku generálneho manažéra Pavla Hoftycha sa okrem iného uvádza: "Medzitým prišla možnosť angažovania Mareka Bakoša z Viktorie Plzeň. Táto alternatíva, vzhľadom k tomu, že ide o veľmi skúseného hráča, navyše v plnej tréningovej záťaži s viktoriánmi, sa nám javila ako lepšie riešenie. Marek bol teda okamžite pripravený naskočiť do zápasov. Preto sme sa aj po vyjadrení trénera Látala rozhodli pre Bakoša. Marek je veľká futbalová osobnosť, keď prišla možnosť ho získať, bol našou prioritou. Sme šťastní, že je u nás. Včera sa majiteľovi a mne ozval manažér Daniel Lisera, či by sme mali záujem o angažovanie Davida Depetrisa. Poslal nám aj podmienky. To je všetko. V tejto chvíli prípadný príchod Davida do služieb Spartaka ale nie je na programe dňa. Navyše, momentálne sa plne sústreďujeme na dvojzápas s Ľubľanou." Depetris prišiel na Slovensko v decembri 2007 a najväčšiu časť kariéry strávil v Trenčíne. V ročníku 2015/2016 vsietil za Trnavu 15 gólov.


Opäť sa začína hovoriť o potiahnutí Transsibírskej magistrály až do Viedne

Na predĺženie širokorozchodnej trate z Košíc do viedenského regiónu je najvhodnejší čas, myslí si spolkový minister pre infraštruktúru.

VIEDEŇ. Projekt dlhšie zamýšľaného predĺženia Transsibírskej magistrály, železničnej trate so širokým rozchodom, až do regiónu Viedne, zostáva stále živý. Pred štyrmi rokmi predstavitelia železničných spoločností Ruska, Ukrajiny, Slovenska a Rakúska podpísali letter of intent (potvrdenie predbežného prísľubu) zaoberať sa projektom. Teraz je už hotová štúdia o realizovateľnosti projektu. Konštatuje sa v nej, že projekt dáva obrovské ekonomické šance. Vo Viedni predstavili štúdiu spolkový minister pre infraštruktúru Jörg Leichtfried, člen správnej rady pre infraštruktúru Rakúskych železníc Franz Bauer a autor štúdie, partner spoločnosti Delloitte Alexander Kainer. Konečný terminál v Rakúsku by dal ekonomike krajiny silný rastový impulz. Malo by v ňom končiť 20.000 nákladných vlakov ročne. Leichtfried vyjadril názor, že pre rozhodnutie predĺžiť širokorozchodnú trať z Košíc o 400 km do viedenského regiónu je teraz najvhodnejší čas. Minister zámer v celom rozsahu osobne veľmi podporuje. "Rakúsko je logicky krajinou, v ktorej by Transsibírska magistrála mala končiť. Vo Viedni by na ňu nadväzovala veľmi kvalitná železničná sieť, vodná cesta a k dispozícii by bolo aj Letisko Viedeň," uviedol minister. Miesto, kde by mal stáť terminál, nechcel uviesť, lebo to pokladá za predčasné. Projekt by sa mohol začať realizovať v roku 2023. Prvý vlak by potom prešiel po trati do desiatich rokov. Trať by mala byť jednokoľajná s miestami pre vyhýbanie sa vlakov. Na realizácii projektu by sa podľa Bauera mohli zúčastniť aj súkromní investori. S nimi by sa dohodlo aj rozdelenie nákladov na projekt. Predĺženie trate bude stáť okolo 6,5 miliardy eur. Na rakúskom území by stála trať asi 85 miliónov eur. Kontajnerový terminál sa dá postaviť za 850 miliónov eur. Na zosilnie súčasnej rakúskej železničnej siete sa ráta s jednou miliardou eur. Sankcie EÚ voči Rusku nemôžu projekt ani ohroziť, ani pribrzdiť. EÚ už signalizovala, že sa k projektu stavia kladne. Kainer povedal, že projekt by v čase realizácie až po jeho úplné uvedenie do prevádzky priniesol Rakúsku 127.000 pracovných miest. Neskôr by pracovných príležitostí bolo 9000. Vznikli by počas výstavby závodov, ktoré by sa usadili blízko terminálu. Dlhodobých pracovných miest v súvislosti s prevádzkou terminálu by malo byť okolo 4000. Do roku 2054 by vznikla hodnota okolo 30 miliárd eur. Polovica z nej by zostala Rakúsku, 10 miliárd eur by získalo Slovensko. Projekt jednoznačne podporuje aj Hospodárske združenie Viedne.


Ford predstavil nový športový pickup. Pod kapotou bude mať diesel

KOLÍN NAD RÝNOM, BRATISLAVA. Špeciálne terénne pneumatiky, tlmiče značky Fox, desaťstupňový automat a naftový štvorvalec pod kapotou. Taký je recept na nový športový pickup z dielne Fordu Ford Ranger Raptor je vrcholná verzia pickupu Ranger, ktorý Ford ponúka aj u nás - aktuálnu generáciu od roku 2015. Verziu Raptor pripravil Ford pri príležitosti spustenia predaja modelu Ranger v USA. Ranger Raptor (voľne preložiteľné ako Lesník Dravec) je navrhnutý pre čo najvyššiu rýchlosť na nespevnených cestách - na poľných cestách či v púšti. Problém by mu nemalo robiť ani driapanie sa v nízkych rýchlostiach po náročnom teréne. Na 17-palcových diskoch sú obuté špeciálne 33-palcové terénne pneumatiky BF Goodrich. O zastavovanie sa starajú silnejšie brzdy s vetranými kotúčmi. Tlmiče značky Fox tlmia aj veľmi tvrdé nárazy a vďaka nim sa majiteľ nemusí s Raptorom báť ani efektných skokov. O pohon sa stará dvojlitrový naftový štvorvalec EcoBlue. Výkon 213 koní a točivý moment 500 Newtonmetrov sa prenáša na všetky štyri kolesá prostredníctvom desaťstupňovej automatickej prevodovky. Je škoda, že pod kapotou Rangeru sa neobjavil napríklad 2,3-litrový benzínový štvorvalec EcoBoost z nového Mustangu s výkonom 310 koní. Zahraniční recenzenti totiž vyzdvihujú ohromné schopnosti podvozka Raptoru, no kritizujú jeho mdlý a nedostatočne rýchly motor. Americká automobilka predstavila Ranger Raptor na domácom kontinente ešte v júli, teraz potvrdila, že od polovice roku 2019 ho bude ponúkať aj v Európe. V poslednej dobe meškali Fordy z príchodom na starý kontinent aj jeden-dva roky.


Egypt zachránil 2000 rokov staré katakomby pred stúpajúcou hladinou vody

ALEXANDRA. Egypt v nedeľu oznámil dokončenie projektu, ktorý má pred stúpajúcou hladinou vody zachrániť 2000 rokov staré katakomby v meste Alexandria na pobreží Stredozemného mora. Informovala o tom tlačová agentúra AFP. Lokalitu Kúm aš-Šukáfa, archeológmi pokladanú za najväčšie grécko-rímske pohrebisko v Egypte, ohrozuje voda už od jej objavenia v roku 1900. Trojposchodové katakomby, ktoré sa využívali od prvého do štvrtého storočia nášho letopočtu, sú svetoznáme ako dielo pohrebnej architektúry, kde sa mieša staroveké egyptské, grécke a rímske umenie. Tri poschodia bludiska zasahujú do hĺbky 35 metrov a dolu sa možno dostať po špirálovom schodišti. Stúpajúca hladina vody donútila Egypt, aby v roku 2017 spustil obrovský odvodňovací projekt, podporovaný Agentúrou Spojených štátov amerických pre medzinárodný rozvoj (USAID). Egyptský minister pre historické pamiatky Chálid Anání povedal novinárom priamo na mieste, že program pomohol "skoncovať s problémom ohrozujúcim túto oblasť už vyše 100 rokov". Thomas Nichols, inžinier zapojený do projektu, ho nazval "unikátnym programom, kde sme zmiešali archeológiu so stavebným inžinierstvom". Egypt sa v posledných rokoch snaží spropagovať archeologické nálezy po celej krajine, aby oživil turistický ruch poškodený chaosom, ktorý nasledoval po ľudovom povstaní z roku 2011 počas takzvanej arabskej jari.


Duda a Pekarík budú mať v Herthe nového trénera, Dardai pôjde po sezóne k mladíkom

BERLÍN. Pál Dárdai po bundesligovej sezóne 2018/2019 skončí vo funkcii trénera futbalistov Herthy Berlín. Od roku 2020 sa presunie k mládeži. V Herthe pôsobia aj slovenskí reprezentanti Peter Pekarík a Ondrej Duda. Vedenie klubu sa rozhodlo reagovať na výsledkovú krízu a sériu piatich prehier za sebou. "Mužstvo potrebuje v lete nový impulz, aby nabralo správny smer," citovala agentúra DPA slová manažéra Michaela Preetza. Dardai viackrát zdôraznil, že bude rešpektovať vôľu vedenia Herthy. "Som vďačný za šancu, ktorú som dostal a hrdý na to, čo sme dosiahli. Vo futbale je však bežné, že po určitom čase prichádza k zmene. Naše výsledky v uplynulom období neboli podľa predstáv, aj preto sa predstavitelia klubu rozhodli v lete angažovať nového trénera," uviedol maďarský kouč.


Kto postaví napojenie D1 na obchvat Bratislavy, má byť jasné tento mesiac

Napojenie diaľnice D1 na novovznikajúcu D4 má byť hotové na začiatku roka 2019.

BRATISLAVA. V priebehu tohto mesiaca by malo padnúť rozhodnutie o tom, kto bude stavať napojenie existujúcej diaľnice D1 v križovatke Ivanka-sever na nový obchvat Bratislavy na D4. Rozhodnúť sa má, či si túto stavbu zoberie na svoje plecia Národná diaľničná spoločnosť (NDS), alebo ju bude stavať konzorcium na čele s firmou Cintra, ktoré má na starosti projekt obchvatu mesta. Na stretnutí s novinármi to uviedol investičný riaditeľ NDS Ladislav Dudáš. "Ani to nemôžeme vedieť neskôr, pretože to nie že my by sme vlastnými kapacitami nestihli, to už by sa koncesionár dostal do problémov, aby to stihol," uviedol Dudáš. Napojenie diaľnice D1 na novovznikajúcu D4 má byť podľa diaľničiarov hotové na začiatku roka 2019. Ide pritom o úsek, ktorý siaha až po križovatku Triblavina a je rozšírený na plánovaný osempruh. Podľa NDS je to technicky náročné riešenie, keďže sa existujúca diaľnica D1 bude musieť zodvihnúť a popod ňu bude viesť nová cesta. Výstavba sa má zároveň realizovať počas prevádzky na ceste, práce v tomto úseku by sa preto podľa diaľničiarov mali robiť súbežne s výstavbou obchvatu. Ministerstvo dopravy pod vedením Árpáda Érseka (Most-Híd) preto momentálne rokuje s konzorciom budujúcim obchvat Bratislavy, či nepostaví aj toto napojenie na diaľnicu D1 až po križovatku Triblavina. "Ministerstvo stále rokuje s koncesionárom o možnosti, žeby diaľnicu po Triblavinu na plnohodnotný osempruh vrátane križovania diaľnice D4 a diaľnice D1 dobudoval koncesionár," uviedli pre TASR z komunikačného oddelenia rezortu dopravy. V rámci toho procesu predloží podľa rezortu koncesionár na ministerstvo navrhovaný harmonogram spolu s technickým riešením a s tým súvisiacu cenu samotného diela. "V prípade, ak by sa urobila takáto dohoda, tento postup štátu umožní ušetriť peniaze, ktoré môže presunúť na ostatné diaľničné stavby na Slovensku," dodalo ministerstvo. Výslednú cenu v tejto fáze rokovaní ešte nie je možné podľa rezortu stanoviť, pretože okrem samotného technického riešenia na ňu bude mať vplyv aj spôsob financovania či aktuálne úrokové sadzby jednotlivých financujúcich bánk. Národná diaľničná spoločnosť predbežne odhaduje náklady na napojenie týchto dvoch diaľnic spolu s rozšírením D1 po križovatku Triblavina na približne 124 miliónov eur. Ak by mala byť výstavba tohto napojenia v réžii NDS, diaľničná spoločnosť by musela čo najskôr vysúťažiť stavbárov, ktorí by práce zrealizovali. Vyriešiť by sa však muselo aj financovanie nákladov na výstavbu.


Ministerstvo neodporúča cestovať do častí Talianska, kde sa vyskytujú osýpky

Osýpky sú veľmi nákazlivé, vírus sa šíri vzduchom.

BRATISLAVA. V súvislosti s výskytom osýpok v niektorých regiónoch Talianska (najmä Lazio, Piemonte, Lombardia, Veneto), Ministerstvo zahraničných vecí a európskych záležitostí (MZVaEZ) SR odporúča Slovákom, ktorí nie sú zaočkovaní proti osýpkam, prípadne v minulosti neprekonali osýpky, zvážiť cestu do regiónov, v ktorých sa vyskytujú osýpky vo väčšom množstve. Rezort diplomacie o tom informuje aj na svojej internetovej stránke. "V prípade detí, ktoré vzhľadom na nízky vek ešte nie sú zaočkované, odporúčame zvážiť odloženie cesty do postihnutých regiónov," zdôrazňuje rezort. Zároveň odporúča verejnosti, aby sledovala epidemiologickú situáciu vo výskyte osýpok v krajinách EÚ. "Epidémie osýpok v členských štátoch EÚ a štátoch Európskeho hospodárskeho priestoru pokračujú. Riziko šírenia a trvalého prenosu osýpok existuje v oblastiach s vnímavou populáciou (nezaočkovanou populáciou, nedostatočne očkovanou populáciou, či populáciou, ktorá neprekonala osýpky). Najviac prípadov hlási Rumunsko (7282 vrátane 30 úmrtí) a Taliansko (3074)," informuje Úrad verejného zdravotníctva SR na svojej internetovej stránke. Zároveň zdôrazňuje, že jediným efektívnym preventívnym opatrením proti osýpkam je očkovanie. "Každá osoba cestujúca do postihnutej krajiny, ktorá nie je riadne očkovaná dvomi dávkami vakcíny proti osýpkam, je v riziku, že pri kontakte s chorým na osýpky ochorie," dodal úrad. Tento rok majú problém s osýpkami vo svete aj krajiny ako Konžská demokratická republika (19.512 prípadov, 229 úmrtí), Somálsko (9813 prípadov), Etiópia (1981 prípadov), Thajsko (1681 prípadov), Nigéria (1538 prípadov), Ukrajina (735 prípadov), Južný Sudán (644 prípadov, tri úmrtia), Libéria (204 prípadov) a ďalšie. Očkovanie proti osýpkam je na Slovensku povinné, robí sa najskôr v prvom dni 15. mesiaca života, najneskôr v 18. mesiaci života, preočkovanie sa vykonáva v 11. roku života. Patria medzi najzávažnejšie ochorenia detského veku, spoznať ich možno podľa charakteristických vyrážok. Sú veľmi nákazlivé, vírus sa šíri vzduchom. Spôsobujú časté komplikácie - zápaly priedušiek, pľúc i centrálneho nervového systému. Na Slovensku už tento rok potvrdili prípad osýpok, bol však importovaný. Šlo o 25-ročného Taliana, ktorý študuje v Košiciach. Pravdepodobne sa nakazil v Novom Sade v Srbsku. Podozrenie na osýpky mali lekári aj u 13-mesačného bábätka, tie sa však u neho nakoniec nepotvrdili.


Putin tvrdí, že Úniu už skôr varoval pred obchodnou politikou USA

Európske krajiny teraz podľa ruského prezidenta teraz doplácajú na to, že ho nepočúvali.

MOSKVA. Ruský prezident Vladimir Putin už pred mnohými rokmi varoval európske krajiny pred rizikom, že Spojené štáty si zavedú svoje vlastné pravidlá. Teraz platia za to, že ho ignorovali, vyhlásil vo štvrtok v ruskej televízii. Putin tak, ako každý rok, vystúpil naživo v televízii, aby odpovedal na telefonické otázky. Ruský prezident pri tejto príležitosti prirovnal tarify, ktoré minulý týždeň Washington uložil na dovoz ocele a hliníka z Kanady, Mexika a Európskej únie, k hospodárskym sankciám. "Zdá sa, že naši partneri si mysleli, že ich nikdy nezasiahne táto kontraproduktívna politika obmedzení a sankcií. Teraz však vidíme, že sa to deje." Prezident dodal, že už vo svojom prejave v Mníchove v roku 2007 varoval pred čoraz väčším pocitom výnimočnosti v USA a pred rizikom, že Washington zavedie svoje vlastné pravidlá.


Tisíce ľudí v Nemecku protestovali proti deportáciám afganských migrantov

DÜSSELDORF. Tisíce demonštrantov vyšli v sobotu do ulíc viacerých nemeckých miest, aby požadovali zastavenie nútených deportácií afganských migrantov naspäť do vlasti. Účastníci protestov zdôrazňovali, že Afganistan stále nemožno považovať za bezpečnú krajinu. V meste Düsseldorf na západe Nemecka demonštrovalo zhruba 2000 ľudí a v severonemeckom Hamburgu približne 1500. V Berlíne podľa polície protestovalo len asi 200 ľudí, organizátori však hovoria až o desaťnásobne vyššom počte. "Ľudia, ktorí sú donútení vrátiť sa (do Afganistanu), tam nemôžu žiť v bezpečí. Za týchto podmienok nie je mysliteľný dôstojný život," uviedli podľa agentúry DPA organizátori protestu v Hamburgu. Nemecká kancelárka Angela Merkelová vo štvrtok oznámila, že sa jej vláda dohodla s jednotlivými krajinskými vládami na výraznom urýchlení deportácií neúspešných žiadateľov o azyl. Otázka vracania migrantov do Afganistanu, kde povstalecké hnutie Taliban už roky bojuje proti vládnym silám, je však stále predmetom sporov. Aktivisti z nemeckej spolkovej krajiny Severné Porýnie-Vestfálsko s poukazom na údaje OSN zdôrazňujú, že Afganistan ako celok nie je bezpečnou krajinou a že tamojšia situácia sa v poslednej dobe ešte zhoršila. Len od januára do septembra 2016 tam prišlo o život 2562 civilistov a ďalších 5835 utrpelo zranenia, čo je najvyšší počet od roku 2009.


Nemecko vyviezlo v tomto roku zbrane za 3,5 miliardy eur

Objem predstavuje jednu z najvyšších polročných hodnôt v histórii.

BERLÍN. Nemecká vláda schválila v prvej polovici roka export zbraní v hodnote 3,5 miliardy eur. Hoci je to menej než v rovnakom období minulého roka, tento objem predstavuje jednu z najvyšších polročných hodnôt v histórii. Podľa údajov ministerstva hospodárstva zhruba 57 % zbrojného exportu opäť smerovalo do krajín mimo EÚ a NATO. Na prvom mieste je Alžírsko s hodnotou 1,025 miliardy eur. V prvej desiatke odberateľov sa nachádzajú aj Spojené arabské emiráty so 189 miliónmi eur a Saudská Arábia s 99 miliónmi eur. Ako dodáva agentúra DPA, obidve krajiny sa angažujú vo vojne v Jemene.